Iragazki bat doministikuentzat | Bizigiro | Berria\nEmakumezko bat maskara jantzita, bere buruari argazki bat ateratzen, Alemaniako Bonn hirian, lorez betetako parke batean. SASCHA STEINBACH / EFE Tamaina handiagoan ikusi\nMukiak dariela, azkura betean eta doministiku ozenean behar lukete hainbat lagunek egun hauetan. Herritarren zati handi batek alergia dio Poaceae edo gramineo izeneko landare loredunen familiari. Eta horiexek izaten dira sintomak: errinitisa, azkura, doministikuak, eta, kasurik larrienetan, arnasteko arazoak ere bai. Ordea, espero ez zuten kontrarioa topatu dute gramineoek, eta espero ez zuten aliatua alergikoek: maskara. Lehen ere gomendatzen zuten alergologoek halakoak erabiltzea, baina pandemiak derrigortu egin du erabilera, eta onurak berehalakoak izan dira: sintomak arindu egin dira, eta kasuek behera egin dute.\n«Gure patologiak asko-asko gutxitu dira. Maskara iragazki bat da, freno bat. Bakterioen kontra funtzionatzen duela bagenekien. Polenaren kontra ere bai, ordea. Polena, akaroak, oso txikiak dira, baina ez maskararen iragazkiarentzako bezain txikiak. Ezin dira hortik pasatu. Eta pandemia garaian maskaren erabilera orokortzeak asko lagundu du», azaldu du Susana Lizarza Donostia ospitaleko alergologoak.\nTamaina ezberdinetako polenak daude: hamar mikrakoetatik 200 mikra artekoetara. Gramineoen polenak 25 mikrako tamaina du, batez beste. Maskarak eraginkorrak dira? Datuek baietz diote. Izan ere, FFP2 motako maskarek 0,3 mikratik gorako partikulen %92 iragazteko gaitasuna dute. Maskara kirurgikoen eraginkortasuna ez da hainbesterainokoa —sudurraren parean eta alboetan gelditzen diren hutsuneetatik sar daitekeelako polena—, baina kirurgikoek ere ongi iragazten dituzte bi mikratik gorako partikulak, eta badira eraginkorrak.\nAritza Segurola Gurutzetako ospitaleko (Barakaldo, Bizkaia) alergologoa da. Maskara «barrera» bat dela nabarmendu du hark: «Joan den urteko udaberrian nabaritu genuen hobekuntza. Orduan itxialdiagatik izan zen, maskaren erabileragatik baino gehiago. Baina argi dago alergiekin zerikusia duten patologiek onera egin dutela ordutik, maskaren erabilera orokortu denetik».\nIzan ere, lehendik ere gomendatzen zieten alergikoei maskarak erabiltzea. Segurolak gogora ekarri du hori: «Baina maskara erabiltzea estigma moduko bat zen lehen. Andaluzian, Jaenen eta horrelako lekuetan, polen kantitate itzela dagoen tokietan, lehen ere erabiltzen zituzten maskarak. Olibondoen polenarengatik zen hori. Baina hemen ez dira sekula halakoak izan polen kontzentrazioak. Euri gehiago egin izan du, kutsadura handiagoa dago, eta polena lurrera erortzen da».\nLizarzak nabarmendu du, gainera, alergien kontra ez ezik bestelako gaixotasunen kontra ere eraginkorra dela maskara: «Maskarak berak babestu ditu beste infekzio mota asko ere. Aurten oso katarro gutxi ikusi ditugu, esaterako, eta asmatikoak inoiz baino egonkorrago egon dira, gripea ere asko jaitsi da...».\nOtsailean hasten da alergia sasoia, pinuak, akaziak eta landareak hozitzearekin. «Gure inguruan, horiek isurtzen dute arnasteko alergeno gehien», Segurolak dioenez. Paziente bakoitzak sentsibilitate maila bat du polenarekiko, batzuetan gramineoen polenarekin batera loratzen diren beste polen batzuek erasaten dietelako, adibidez. Baina, orokorrean, gramineoen informazioa erabiltzen da polenaren kantitatea neurtzeko. Askok nahi baino gehiago luzatzen da denboraldia, nahiz eta ez den urtero berbera izaten.\n«Guk beti esaten dugu gure udaberria otsailean hasten dela. Orduan ikusten dugu gailur erraldoi bat polenarena, baina zuhaitzetako polenarena. Orduan hasten dira sintomak, udaberriaren aurretik, eta zuhaitzen bidez. Otsailean eta martxoan, egiten duen euriaren arabera, ez gara asko jabetzen», azaldu du Susana Lizarzak. Baina ohartarazi du azken hamarkadan eguraldia «aldatuz» joan dela: «Ez du horrenbeste euri egiten, eta otsailetik aurrera jada hasten dira alergikoak nabaritzen polena inguruan dagoela. Lehen esaten genuen gure betiko hezetasunak, gure betiko txapel horrek salbatzen gintuela, nolabait, baina, hori dena aldatu denez, ezin ditugu iragarpenak egin. Euria egiten badu, polenak ez du hegan egingo. Eguraldia eguzkitsua eta airetsua bada, polenak hegan egingo du, eta udaberria txarra izango da alergikoentzat».\nAurretik jakitea, zaila\nEguraldiak baldintzatzen du, beraz, polenaren joana eta alergikoen unean uneko oinazea. Aurreikuspenak egitea, beraz, ez da erraza izaten, nahiz eta urtero egiten diren kalkuluak eta neurtzen den polenaren kontzentrazioa. Aritza Segurolak egin du iragarpena: «Gure zonarako aurreikuspena da udaberri arina izango dela, neurritsua. Abenduan eta urtarrilean hotza egin zuen, loraldia ez da horrenbesterainokoa izan, eta horregatik diogu aurreikuspena dela polen gutxiago egongo dela, baina hori egun batetik bestera alda daiteke. Euriak baldintzatzen du asko. Hiru egunean behin euria egiten badu, ez da polen maila handirik egoten. Gramineoen polena da inguru hauetan garrantzitsuena, eta normalean maiatz amaieran jotzen du goia. Beste herrialde batzuekin konparatuta, oso maila txikiak izaten ditugu hemen».\nATX alergikoen elkartea\nAlergia ezberdinak dituzten haurren familiek sortu zuten ATX elkartea, duela sei urte. Irabazi asmorik gabeko elkarte bat da, 8.000 familia biltzen ditu, eta Europan alor horretan dagoen elkarterik garrantzitsuenetako bat da, Xabier Munioitz elkartearen presidente eta sortzaileak jakinarazi duenez: «Zortzi herrialde ezberdinetan gure protokoloekin lan egiten dute. Guk pasatu genuen odisea atzetik datozenek pasa ez dezaten sortu genuen [hiru haur alergikoren aita da bera].\nMultialergia, dermatitis atopikoa eta asma dira elkarteko kideen patologiak biltzen dituen «triangelua». Maskaren erabilerak horiei guztiei eragiten diela dio Munioitzek: onerako zein txarrerako. Asmari dagokionez ohartarazi du geroz eta «antsietate» kasu gehiago jasotzen dituztela elkartean: «Maskararen erabilera okerren daramatenak asma duten nerabeak dira. Klasean ordu asko egiten dituzte maskara jantzita. Antsietatea sortu die maskararen erabilerak 14-16 urteko nerabeei. Itomen sentsazioa izaten dute». Eta azaleko arazoak ere bai: «Dermatitis kasuek gora egin dute. Ordu asko dira, eta ubelune moduko batzuk azaltzen zaizkie».\nBaina maskaren erabilerak izan du onurarik, eta polenari alergia diotenek izan duten hobekuntza nabarmendu du Munioitzek ere: «Kexak eta kezkak nabarmen gutxitu dira aurten. Polena existituko ez balitz bezala izan da. Etxetik gutxiago atera da jendea, eta, atera dena maskara jantzita atera denez, ondorioak nabarmenak izan dira. Errinitis, sinusitis... kasuek nabarmen egin dute behera. Dena dela, eta garbi esanda: alergiena mundu bat da».


Udan, Udala Gurutzeta eta Arteagabeitia ikastetxeetako aterpeak eraikitzen hasiko da - Barakaldoko Euzko Alderdi Jeltzalea\nHasiera > Albisteak > Udan, Udala Gurutzeta eta Arteagabeitia ikastetxeetako aterpeak eraikitzen hasiko da\nUdan, Udala Gurutzeta eta Arteagabeitia ikastetxeetako aterpeak eraikitzen hasiko da\nGurutzeta eta Arteagabeitia ikastetxeetako ikasleek jolastu ahal izango dute euritik babestuta 2017-2018 ikasturtean zehar. Udalak kontratazio publikora aterako du, hurrengo egunetan, ikastetxeetako kanpoko patioetan bi aterpe egiteko obrak. Bi ikastetxe horietako hezkuntza-erkidegoak askotan egindako eskaera da, eta gobernu taldeak bere gain hartutako konpromisoetan zegoen.\nObrek 600.000 eurotik gorako inbertsioa ekarriko dute, eta ahalbidetuko dute ikasleek kanpoko patioak gehiago eta hobeto erabiltzea. Lanak uda honetan hasiko dira bai Gurutzeta ikastetxe publikoan, bai Arteagabeitiakoan. Proiektuak jasotzen du estaldurak gutxi gorabehera patioaren azaleraren 1.012 metro karratu babestea. Hala, espazio gardena eta oztoporik gabekoa sortuko da, 42x43 metrokoa. Bi kasuetan, estaldura altxatuko da zeharkako zortzi arkupeen bidez.\nAterpe berriek areto-futboleko pista -40x20 metrokoa- izango dute eta zeharka mini basketeko bi pista jarriko dira 22x11 metrokoak. Saskiak estalduraren zutabeetan ainguratuko dira.\nEgiturek argiztapen propioa izango dute led motako 32 luminariekin. Bandalismoaren aurkako babesa izango dute, kolperik jasotzen badute, apur ez daitezen.\nObrek, halaber, saneamendu-sare berria egitea jasotzen dute, zeren eta sarearen zati bat desbideratu behar baita, egituren zapatek eragiten diotelako.\nObra bakoitza burutzeko aurrekontua 320.654,05 eurokoa da Gurutzeta ikastetxean eta 313.967,76 eurokoa Arteagabeitia ikastetxean. Guztira 634.621,81 euro dira –BEZa barne-.\n¨Amek eta aitek denbora luze daramate obra horiek eskatzen eta gure konpromisoa zeukaten obrak burutzeko. Gaur iragar dezakegu obrak prest daudela lizitaziora ateratzeko eta proiektua burutzeko interesa duten enpresek haien eskaintzak aurkezteko¨, iragarri du Amaia del Campok, Barakaldoko alkateak.


Diru-bilketak goia jo du Bizkaian ~ Blog de Petronor\nDiru-bilketak goia jo du Bizkaian\n13.10.17 Joseba Arruti No hay comentarios\nEdozein erakunde publikorentzat urteko momentu garrantzitsuena aurrera begira izango dituen baliabideak zehazten direnekoa izan ohi da. Eta Bizkaian badago horri lotutako berri onik. Izan ere, Foru Aldundiak Finantza Publikoen Euskal Kontseiluan ekitaldia ixterako aurreikuspena aurkeztu berri du, eta aurtengorako egindako aurrekontua %6,5 hobetu da, iazko bilketa baino %10,9 gehiagokoa izanda. Hala, 2017ko diru-bilketa 7,448,1 milioi eurokoa izan da, orain arteko gehieneko historikoa hain zuzen.\nZenbateko horrek duela urtebete ekitaldi osorako aurreikusitakoa gainditzen du, kopuru hori 6.990,8 milioi eurokoa baitzen. Kontzeptu nagusien artean, hazkundeak hauxek dira: %4 Pertsona Fisikoen gaineko Errenta Zergaren bilketan —iaz baino 101,5 milioi gehiago—, %12,4 —75 milioi— Sozietateen gaineko Zergan eta %2,7 zuzeneko zergapetzean —BEZ eta Bereziak, 76 milioi gehiago orotara—.\nEuskal Autonomia Erkidego osoan diru-bilketaren aurreikuspena 14.391,3 milioi eurokoa dela kontuan hartuta, Bizkaiko Foru Ogasunak %51,6 bilduko du; Arabak %15,9 eta Gipuzkoak %32,4. Estatuarekin BEZ doikuntza kontzeptuan egiten diren ezohiko diru-sarreretan pisu garrantzitsua du itxiera aurreikuspen honek. Horiek aurreko maiatzaren 17ko Ekonomia Itunaren Batzorde Mistoaren erabakitik zintzilikatuta datoz. Diru-sarrera horiek kontabilizatu ezean, Bizkaiko diru-bilketa 7.144.2 milioi eurokoa litzateke. Datorren urterako diru-bilketaren aurreikuspena 7.430,3 milioi eurokoa da, aurtengo itxialdikoarekiko %0,2 gutxiago.\nBizkaiko Tributu Kontzertatuen 2018ko bilketaren aurreikuspenak %2,9an finkatu du PFEZgatiko diru-bilketaren hazkundea. Sozietateen gaineko Zergan, aldiz, %1eko hazkundea espero da, eta zuzeneko zergapetzean %5,1ekoa. Datorren urteko diru-bilketaren aurreikuspena egiteko kontuan hartu da Bizkaiak 1.100 milioi euro inguru ordainduko dizkiela Arabako eta Gipuzkoako foru aldundiei BEZaren barneko doikuntzetan eta Zerga Berezietan.\nBestalde, Eusko Jaurlaritzari egingo zaizkion ekarpenen kalkulurako Finantza Publikoen Euskal Kontseiluak koefiziente horizontalak eguneratu ditu. Horiek zehazten dute foru aldundiek erakunde komunei egiten dizkieten ekarpenak. Ondorioz, kalkulu berriaren arabera, Bizkaiak ekarpen horien %50,37 egingo ditu. 2017an %50,66koa izan da eta, beraz, txikiagoa da kalkulu berriaren zenbatekoa. Arabak %16,44ko ekarpenak egingo ditu —aurrekoan %16,45ekoak egin ostean— eta Gipuzkoak %33,19koak —orain arte, %32,89—.\nFinantzen Euskal Kontseiluko kideek Ekarpenen Lege berri baten proposamena onesteko konpromisoa hartu dute, gainera. Hala, lege berri horren proposamenaren oinarriak eskumenen analisia eta hiru erakunde-mailen finantzazioa izango dira. Proposamen hori 2018an zehar aurkeztu beharko da.\nAzkenik, datorren urterako Doikuntza Funts Orokorraren behin-behineko ezarpena erabaki da. Orotara 125 milioi eurokoa izango da, eta Bizkaiak 18,9 milioi jarriko ditu. Horrez gain, Gizarte Zerbitzuen Erakundeen Arteko Funtsari beste 20 milioi emango zaizkio.\nFinantzen Euskal Kontseiluko kideek Ekarpen Lege berri baten proposamena onesteko konpromisoa hartu dute.


WEBINAR: patata ureztatzean berritzen, doitasunezko tresnak erabiliz - Neiker\nHome Gertaerak WEBINAR: patata ureztatzean berritzen, doitasunezko tresnak erabiliz\nPatata ureztatzean berritzen, doitasunezko tresnak erabiliz\nLaborantzako patataren ureztapenaren kudeaketan doitasun tresnak sartzeak uraren erabilera optimizatzeko eta ekoizpen hobeak lortzeko balio du.\nMintegian, doitasun tresna desberdinak aztertuko ditugu eta UAGA, UDAPA, GARLAN eta NEIKERek parte hartzen duten UREZPAPA proiektuaren proba pilotuan lortutako emaitzetan murgilduko gara. Proiektu honek informazio digitala eta sektore tekniko eta nekazarien ezagutzak modu praktikoan uztartzen saiatzen da, laboreak ureztatzeko uraren erabilera optimizatzeko.\nOrdutegia: 9.30 – 10.30\n9.30-9.45: Jardunaldiaren eta UREZPAPA proiektuaren aurkezpena\nProiektuaren proposamena / beharra. Jon Legorburu eta Ana Carrasco (UDAPA)\nBerrikuntza, doitasun tresnak eta sektorearen digitalizazioa. Sugoi Auzmendi (UAGA)\n9.45-10.15: Patata ureztatzearen optimizazioa doitasun tresnak erabiliz\nUreztatzean doitasun tresnen ikuspegia. Zundak / URA\nProbes / URA proba pilotuen emaitzak (Elburgo)\nSimulazioaren emaitzak (Foronda)\nURA aplikazioa. Adibide praktikoa\n10.15-10.30: egunaren itxiera\nANA CARRASCO: Udapako I + G + b Saileko zuzendaria, produktu berriak garatzeko arloan eta nekazaritzako elikagaien teknologia berrien aplikazioko buru da.Bere esperientzia profesionala barietate berriak lortzearekin eta bioteknologiaren aplikazioarekin hobekuntza prozesuan lotutako nekazaritza enpresetan egindako ikerketekin lotuta dago, oinarri zientifiko eta teknologikoa duten enpresentzako negozio planak garatzean eta enpresaren kudeaketan eta eta oinarri teknologikoko enpresa baten kudeaketan, hazitako patatei aplikatutako teknologia berriekin lotuta.\nJON LEGORBURU: Nekazaritzako Ingeniari Teknikoa da eta bere lan jarduera nekazaritza ustiapenekin lotuta egon da. Laneko bizitza Garlan S.Coop-en hasi zuen eta 2004an UDAPAn sartu zen lehengaien harrerako arduradun gisa, urteetan zehar kooperatibaren barruan funtzio desberdinak garatuz. 2017az geroztik, Udapako bazkide ekoizleei aholkularitza teknikoa kudeatzen eta ematen diete, bai kontsumitzeko patatetan bai hazitako patatetan, eta aktiboki kolaboratzen du kooperatibako I + G + B proiektu desberdinetan.\nSUGOI AUZMENDI: UAGAko ingenieri agronomoa eta teknikoa eta berrikuntza proiektuen arduraduna.\nGORKA LANDERAS: Ingeniari agronomo doktoreak, 20 urteko esperientzia du nekazaritza ekoizpenean, laborantzetako ur beharrak kalkulatzeko ereduetan, agrometeorologian eta laborantza zabaletan esperimentatzen. 15 urte baino gehiago daramatza ureztapenaren programazioarekin, laborantzetako ur-beharren estimazioarekin eta lurzoruko ur-balantzearekin lotutako azterketetan, eredu matematiko desberdinak erabiliz. Agrometeorologiaren alorrean, aldagai meteorologikoen denbora-serieak aztertzearekin eta aldagai meteorologikoen zenbatespenarekin lotutako tresna matematiko desberdinak erabiliz egindako azterketak egin ditu, horien artean adimen artifizialean oinarritutakoak nabarmentzen dira. Azken urteetan bere ikerketa interesak eredu agronomikoen azterketara bideratu dira, aholku agronomikoko tresnak hobetzeko eta, horrela, nekazaritza jardueraren berezko ziurgabetasunak murrizten saiatzeko.


AGINDUA, 2021eko urriaren 26koa, Lurralde Plangintza, Etxebizitza eta Garraioetako sailburuarena, etxegabetze-prozeduraren eteteak eta etxebizitzarik gabeko familia kalteberentzako kaleratzeek eragindako errentatzaile eta jabeei konpentsazioa aitortzeari buruzkoa. - Eusko Jaurlaritza - Euskadi.eus\n3. artikulua Higiezina dagoen ingurunean etxebizitza alokatzeari legokiokeen batez besteko balioa zehaztea.\n4. artikulua Bateragarritasuna.\n5. artikulua Eskabidea.\n7. artikulua Konpentsa daitekeen aldia, eskabidea etenaldia amaitu baino lehen aurkezten bada.\n8. artikulua Eskabidea izapidetzeko eta ebazteko organo eskuduna.\n9. artikulua Epe barruan ebazpenik eta jakinarazpenik ez ematearen ondorioak.\n10. artikulua Konpentsazioa ordaintzea.\n11. artikulua Konpentsazioa zabaltzeko eskaera.\n12. artikulua Bidegabe jasotako konpentsazioak itzultzea.\nEremu sozial eta ekonomikoan COVID-19ari aurre egiteko premiazko neurri osagarriak ezartzen dituen martxoaren 31ko 11/2020 Errege Lege Dekretuaren 1. eta 1 bis artikuluek bizileku alternatibarik gabeko etxegabetze-prozedurak eta etxegabetzeak etetea arautzen dute kasu oso zehatz batzuetan.\nEtxebizitzaren eta garraioaren arloko kalteberatasun sozial eta ekonomikoko egoerei aurre egiteko premiazko neurriei buruzko abenduaren 22ko 37/2020 Errege Lege Dekretuaren bigarren xedapen gehigarriak errentariek eta jabeek konpentsazioa eskatzeko duten eskubidea ezarri zuen, martxoaren 31ko 11/2020 Errege Lege Dekretuaren 1. eta 1 bis artikuluetan aurreikusitako eteteak gertatzen direnean.\nKonpentsazio hori gauzatzeko, 401/2021 Errege Dekretua eman da, ekainaren 8koa, autonomia-erkidegoek 2018-2021 aldirako Estatuko Etxebizitza Planaren baliabideak erabili ahal izateko beharrezko neurriak onartzen dituena, dagozkion konpentsazioei aurre egiteko, eta jabeei eta errentatzaileei konpentsazioa aitortzeko prozedura ezarri da, martxoaren 31ko 11/2020 Errege Dekretuaren 1. eta 1 bis artikuluetan aipatzen dena, hain zuzen ere hain premiazkoak diren neurri ekonomikoei aurre egiteko. Errege Dekretu hori Espainiako Konstituzioaren 149.1 artikuluaren 13. arauan xedatutakoaren babesean eman da; izan ere, artikulu horrek Estatuari esleitzen dio jarduera ekonomikoaren plangintza orokorraren oinarrien eta koordinazioaren gaineko eskumen esklusiboa.\nEuskal Autonomia Erkidegoa ez dago 2018-2021 aldirako Estatuko Etxebizitza Planaren aplikazio-eremuan; beraz, ez ditu funts horiek. Horregatik, beren lurralde-eremuan egoki daitezkeen konpentsazioak ekonomia-itunaren barruan finantzatu edo egozten dira, Errege Dekretuaren lehen xedapen gehigarrian zehazten den bezala.\nEragindako etxebizitzen errentatzaile edo jabeek egindako eskaerak aurkezteko, izapidetzeko eta ebazteko prozedura 3. artikuluan araututa dago. artikulu horren 4. apartatuaren azken tartekian ezartzen denez, gehienezko epea igaro eta berariazko ebazpenik jakinarazi ez bada, interesdunak baietsitzat jo dezake isiltasun positiboz. Eta 5. paragrafoaren arabera, autonomia-erkidegoek eta Ceuta eta Melilla hiriek prozedura hori garatu edo osatu ahal izango dute, errentatzailearen edo jabearen kudeaketa eta konpentsazioak jasotzea errazteko.\nEuskal Autonomia Erkidegoko 2021eko ekitaldirako Aurrekontu Orokorrak onartzen dituen otsailaren 11ko 1/2021 Legearen azken xedapenetako hirugarrenak azaroaren 11ko 1/1997 Legegintzako Dekretuaren bidez onartutako Euskal Autonomia Erkidegoko Ogasun Nagusiaren Antolarauei buruzko Legearen testu bategina aldatzen du. Hemen interesatzen zaigunerako, 9. paragrafoa eransten zaio testu bategin horren 51. artikuluari, eta honela geratzen da idatzita:\nLaguntzak edo dirulaguntzak emateko prozedura edozein dela ere, horretarako ezarritako gehieneko epea igaro eta ebazpena jakinarazi ez bada, interesdunek dirulaguntza emateko eskaera administrazio-isiltasunez ezetsi dela ulertu ahal izango dute.\nArau horrek eragina du bizileku alternatibarik gabeko etxegabetze-prozeduren eta etxebizitza kalteberetarako etxegabetzeen eteteak eragindako jabe eta errentatzaileen konpentsazioan; horrek esan nahi du gure autonomia-erkidegoan administrazio-isiltasuna ez dela positiboa, baizik eta negatiboa, 401/2021 Errege Dekretuak ezartzen duen bezala.\nGainerakoan, 3. artikulua aplikatuko da. Hala ere, haren edukia osatu behar da, Euskadiko Ogasun Nagusiaren Antolarauei buruzko Legearen testu bateginean eta indarrean dauden beste arau batzuetan aurreikusitako beste zehaztapen batzuk txertatuta.\nOndorioz, eta lehendakariaren irailaren 6ko 18/2020 Dekretuak (Euskal Autonomia Erkidegoaren Administrazioko sailak sortu, ezabatu eta aldatzen dituena eta horien egitekoak eta jardun-arloak finkatzen dituena) eta urtarrilaren 19ko 11/2021 Dekretuak (Lurralde Plangintza, Etxebizitza eta Garraio Sailaren egitura organikoa eta funtzionala ezartzen duena) ematen didaten eskumena baliatuz, eta kontuan hartuta azaroaren 11ko 1/1997 Legegintzako Dekretua (Euskadiko Ogasun Nagusiaren Antolarauei buruzko Legearen Testu Bategina onartzen duena) eta Dirulaguntzei buruzko azaroaren 17ko 38/2003 Lege Orokorra, bai eta Euskal Autonomia Erkidegoko Aurrekontu Orokorren kargurako laguntzei eta dirulaguntzei aplika dakizkiekeen gainerako xedapenak kontuan hartuta,\nAgindu honen xedea da ekainaren 8ko 401/2021 Errege Dekretuaren 3. artikuluan ezarritako prozedura garatzea. Errege Dekretu horren bidez, autonomia-erkidegoek 2018-2021 aldirako Estatuko Etxebizitza Planaren baliabideak erabili ahal izateko beharrezkoak diren neurriak onartzen dira, bidezkoak diren konpentsazioei aurre egiteko, eta jabeei eta errentatzaileei konpentsazioa aitortzeko prozedura ezartzen da, hain zuzen ere, 2020ko martxoaren 1eko 11/2020 Errege Dekretuaren 1. eta 1 bis artikuluek aipatzen dituzten urgentziazko neurri osagarrien aurrean.\nHorretarako, Euskadiko Ogasun Nagusiaren Antolarauei buruzko Legearen testu bateginean (aurrerantzean, azaroaren 11ko 1/1997 Legegintzako Dekretua), Dirulaguntzei buruzko azaroaren 17ko 38/2003 Lege Orokorrean eta indarrean dagoen ordenamendu juridikoaren beste arau batzuetan aurreikusitako zenbait zehaztapen sartu dira prozedura horretan.\nEtxegabetze-prozedura eteteak eta etxebizitzarik gabeko etxe kalteberetarako etxegabetzeak eragindako etxebizitzen errentatzaileak edo jabeak konpentsatzeko aurrekontu-zuzkidura ehun eta hogei mila (120.000) eurokoa da, COVID-19ari aurre egiteko gizarte- eta ekonomia-arloan premiazko neurri osagarriak hartzen dituen martxoaren 31ko 11/2020 Errege Dekretuaren 1. eta 1 bis artikuluetan aurreikusitakoaren arabera.\nBeharrezkoa izanez gero, dotazio hori onartutako eskabideen guztizko zenbatekora arte zabaldu ahal izango da.\nHigiezina dagoen ingurunean etxebizitza alokatzeari legokiokeen batez besteko balioa Alokairuaren Merkatuaren Estatistika (EMA) argitaratu zen azken egunari dagokion hileko batez besteko errenta izango da.\nBalio hori errentatzaileak jasotzen zuen errenta baino handiagoa bada, jaso gabeko errenta izango da konpentsazioa.\nKonpentsazioa bateraezina da beste edozein administrazio publikok edo beste edozein erakunde publiko edo pribatuk helburu bererako eman ditzakeen beste laguntza batzuekin, baita alokairua ez ordaintzeagatiko aseguru-kontratuetatik eratorritako kalte-ordainekin ere.\nEskaerak Euskal Autonomia Erkidegoko Administrazio Publikoaren egoitza elektronikoan eskuragarri dagoen eredu ofizialaren araberakoa izan behar du (https://www.euskadi.eus/zerbitzuak/1202701).\nPertsona juridikoek eta Administrazio Publikoen Administrazio Prozedura Erkidearen 39/2015 Legearen 14.2 artikuluan aipatutako gainerako subjektuek Euskal Autonomia Erkidegoko Administrazio Publikoaren egoitza elektronikoan aurkeztu beharko dute eskabidea (https://www.euskadi.eus/zerbitzuak/1202701).\nPertsona fisikoek Euskal Autonomia Erkidegoko Administrazio Publikoaren egoitza elektronikoan aurkez dezakete eskabidea (https://www.euskadi.eus/zerbitzuak/1202701).\nEskabidearen osteko izapideak Euskal Autonomia Erkidegoko Administrazio Publikoaren egoitza elektronikoan egingo dira, «Nire karpeta» atalean: https://www.euskadi.eus/nirekarpeta\nOrdezkari bidez jardun behar izanez gero, ordezkaritza Euskal Autonomia Erkidegoko Administrazio Publikoaren ahalordetzeen Erregistro Elektronikoan inskribatu ahal izango da, helbide honetan: https://www.euskadi.eus/ordezkariak.\nPertsona fisikoek aurrez aurre aurkez dezakete eskabidea Eusko Jaurlaritzaren Herritarrentzako Zerbitzuan (Zuzenean), hitzordua eskatuta soilik https://www.euskadi.eus/zuzenean-aurrez-aurreko-arreta/web01-a2zuzen/eu/ helbidera joz, edo aurretiko hitzordua eskatzeko edo baliogabetzeko telefono esklusiboaren bidez (945 01 90 00), Euskal Autonomia Erkidegoko Administrazio Orokorreko erregistroen sorrera, antolaketa eta funtzionamenduari buruzko apirilaren 29ko 72/2008 Dekretuaren 16.artikuluan eta Euskal Autonomia Erkidegoko Administrazio Orokorreko eta haren erakunde autonomoetako erregistroen sorrera, antolaketa eta funtzionamenduari buruzko 39. artikuluan araututako erregistro osagarrietan.\nEskabidearekin batera agiri hauek aurkeztu behar dira:\nEtxebizitzaren jabetzaren erregistroak emandako ohar soila.\nKonpentsazioaren bidezkotasunaren azalpen arrazoitua, ekainaren 8ko 401/2021 Errege Dekretuaren 3.2 artikuluan aurreikusitako moduan. Ez da beharrezkoa higiezina dagoen ingurunean etxebizitza alokatzeari legokiokeen batez besteko balioa barne hartzea.\nDirulaguntzei buruzko azaroaren 17ko 38/2003 Lege Orokorraren 13.2 artikuluan aurreikusitako baldintzak betetzen direla adierazten duen erantzukizunpeko adierazpena. Eskatzaileek zerga-betebeharrak eta Gizarte Segurantzarekikoak betetzen dituztela automatikoki egiaztatuko da konpentsazioa onartu eta ordainketa egin aurretik, eta horretarako ez da eskatzaileen baimenik beharko, azaroaren 11ko 1/1997 Legegintzako Dekretuak onartutako Euskadiko Ogasun Nagusiaren Antolarauei buruzko Legearen Testu Bateginaren 50.3 artikuluan xedatutakoari jarraikiz. Hala ere, eskatzaileak modu arrazoituan aurka egin ahal izango du, artikulu berean xedatutakoaren arabera, eta, kasu horretan, dagozkion egiaztagiriak aurkeztu beharko ditu.\nHirugarrenaren altaren dokumentu betea, honako helbide honetan eskuragarri dagoena: https://www.euskadi.eus/hirugarrenak\nErrentan hartutako etxebizitzen kasuan:\nMartxoaren 31ko 11/2020 Errege Lege Dekretuaren 1. artikuluan aipatzen den kanporatzearen edo kanporatzearen ezohiko etete-intzidentean epaileak emandako botatzea eteteko autoaren eta, hala badagokio, ondoz ondoko luzapenen kopia.\nGizarte-zerbitzuek emandako txostenaren kopia, errentariaren edo errentarien kalteberatasun-egoera baloratzen duena eta administrazio eskudunak aplikatu beharreko neurriak identifikatzen dituena, halakorik izanez gero. Hala ez bada, edozein dokumentu judizialen kopia, txosten hori noiz eman den adierazten duena.\nProzeduraren etendura bertan behera uzteko dekretuaren kopia, halakorik izanez gero.\nEtxebizitzaren errentamendu-kontratuaren kopia.\nErrentatzaileak etxebizitzaren gastu arruntak ordaindu dituela egiaztatzen duen dokumentazioa.\nGaikuntza-titulurik ez duten pertsonak bizi diren etxebizitzen kasuan:\nKaleratzea eteteko autoaren kopia, bide zibilean edo bide penalean emana, martxoaren 31ko 11/2020 Errege Lege Dekretuaren 1 bis artikuluan aurreikusitakoaren arabera, eta, hala badagokio, ondoz ondoko luzapenena.\nGizarte-zerbitzuek egindako txostenaren kopia. Txosten horretan, beren etxebizitza higiezinean finkatu duten pertsonen kalteberatasun-egoera baloratuko da, eta administrazio eskudunak aplikatu beharreko neurriak identifikatuko dira, halakorik izanez gero. Hala ez bada, edozein dokumentu judizialen kopia, txosten hori noiz eman den adierazten duena.\nKaleratzearen etendura kentzeko autoaren kopia, halakorik izanez gero.\nEtxebizitza bertan gaikuntza-titulurik gabe bizi diren pertsonak sartu baino lehen saltzeko edo alokatzeko eskainita zegoela egiaztatzen duen dokumentazioa.\nJabeak etxebizitzaren gastu arruntak ordaindu dituela egiaztatzen duen dokumentazioa.\nKonpentsazio-eskaera etenaldia amaitu baino lehen aurkezten bada, konpentsatzeko epea honela amaituko da:\nProzedura Zibilaren urtarrilaren 7ko 1/2000 Legearen 440.3 artikuluak aipatutako egunen zenbaketa berriro hasteko etete-autoan zehaztutako egunean, edo ikustaldia eta, hala denean, botatzea egin zen egunean, prozesuaren egoeraren arabera.\nEteteko autoan datarik adierazten ez bada, konpentsatzeko aldia konpentsazio-eskaera aurkezten den egunean amaituko da.\nEteteko autoan etenaldia amaitzeko zehaztutako egunean.\nEtxebizitzako Plangintzaren eta Prozesu Eragileen Zuzendaritzak du eskaera izapidetzeko eta ebazteko eskumena.\nAzaroaren 11ko 1/1997 Legegintzako Dekretuak onartutako Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 51.9 artikuluan ezarritakoaren arabera, gehienezko epea igaro eta ebazpena jakinarazi ez bada, interesdunek eskabidea administrazio-isiltasunez ezetsi dela ulertu ahal izango dute.\nKonpentsazio-eskaera onartzen bada, ordainketa hirugarrenen alta-agirian agertzen den banku-kontuan egingo da.\nBaldin eta konpentsazio-eskaera etendura kendu baino lehen aurkeztu bazen eta horrek baiespen-ebazpenaren ondoren jarraitu bazuen, onartu egingo da interesdunak jada emandako konpentsazioa zabaltzeko eskaera egitea, etxegabetzea edo kaleratzea etenaldia amaitu eta hurrengo sei hilabeteetan.\nKasu horretan, konpentsatu daitekeen aldi berria baiespen-ebazpenaren aldi konpentsagarria amaitu eta hurrengo egunetik aurrerakoa izango da, 7. artikuluan aurreikusitakoaren arabera, etenaldia amaitzen den egunera arte.\nDirulaguntzei buruzko azaroaren 17ko 38/2003 Lege Orokorraren 13.2 artikuluan aurreikusitako baldintzak betetzearen erantzukizunpeko adierazpena. Hala ere, zerga-betebeharrak eta Gizarte Segurantzarekikoak egunean daudela automatikoki egiaztatuko du organo kudeatzaileak, konpentsazioa aitortu eta ordainketa egin baino lehen.\nEtendura kentzen duen edo prozedura berriz hasten duen ebazpenaren kopia.\nHala badagokio, errentatzaileak etxebizitzaren gastu arruntak ordaindu dituela egiaztatzen duen dokumentazioa, lehenengo konpentsazio-eskaerari erantsi zitzaion data baino geroagokoa.\nKaleratzearen etendura kentzeko autoaren kopia.\nHala badagokio, jabeak etxebizitzaren gastu arruntak ordaindu izana egiaztatzen duen dokumentazioa, lehenengo konpentsazio-eskaerari erantsi zitzaiona baino geroagokoa.\nBehar ez bezala jasotako konpentsazioen onuradunek itzuli egin beharko dituzte konpentsazio horiek, legezko interesak gehituta, 1/1997 Legegintzako Dekretuak onartutako Euskal Autonomia Erkidegoko Ogasun Nagusiaren Antolarauei buruzko Legearen Testu Bateginaren 53. artikuluan eta Euskal Autonomia Erkidegoaren Aurrekontu Orokorren kargurako dirulaguntzen bermeen eta itzulketen araubide orokorra arautzen duen abenduaren 17ko 698/1991 Dekretuan ezarritakoaren arabera. Dekretu horren bidez, Euskal Autonomia Erkidegoaren Aurrekontu Orokorren kargurako dirulaguntzen bermeen eta itzulketen araubide orokorra arautzen da, eta erakunde laguntzaileek bete beharreko baldintzak eta erregimena ezartzen dira.\nAgindu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkez dakioke Lurralde Plangintza, Etxebizitza eta Garraioetako sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.


Bertsolari letra-egileak: Maddalen Arzallus\nBertsolari letra-egileak: Maddalen Arzallus –\n“Kantatzea bera oso gustuko dut eta izan dut beti. Ez dago momenturik, bakarrik nagoenetan, buruan kanturen bat bueltaka ez dabilkidanik”\nAzken boladan, irratian Gaztean eta telebistan Gure Kasa saioan, ekarpen musikatuak egiten ikusi dugu Maddalen Arzallus (Hendaia, Lapurdi, 1990). Izan modako melodiei letrak jarriz edo euskal kantagintza klasikoagoko bertsioak eginez, hitza eta musikaren arteko uztarketa eguneroko langintza du Maddalenek. Nazioarteko inprobisatzaileen biraren erdian tartetxo bat egin digu. Goizeko kafearen bueltan, kantagintzaz, gazteez, edo bertsolaritzak har ditzakeen forma berriez aritu gara.\nZein da kantagintzarekin duzun harremana?\nNi hendaiarra izanik, Iparralde osoan dagoen kantatzeko joera horrek eragin nabarmena izan zuen nigan. Hendaian bi familia mota daude; batzuek Hegoaldera asko jotzen dute eta beste batzuek Iparraldean egiten dute bizitza. Gure familia, agian, bigarren multzo horretakoa izan da, nahiz eta Hegoaldera joan Iparraldean bizitza dexente egin duena. Ohitura dago, edozein herritako festetan edo ospakizunetan, bazkaldu eta kantatzekoa. Ni txiki-txikitatik ohitua egon naiz horretara.\nAnekdota bezala, gogoan daukat ume ginela nire ahizpak trikitia jotzen zuenean kantatzeko eskatzen zidala. Agian hor izan nuen lehendabiziko harremana. Asko lagundu zidan goiko eta beheko ahotsak bilatzen eta kantuari gustua hartzen. Gero ere esan beharra dut solfeo ikasketak egin nituela kontserbatorioan. Nire bizitzako lau urte gogorrenak izan ziren.\nUme garaia pasata, edozein kantatuzaleren harremana izan da eduki dudana. Kantatzea bera oso gustuko dut eta izan dut beti. Ez dago momenturik, bakarrik nagoenetan, buruan kanturen bat bueltaka ez dabilkidanik. Kotxean, paseoan… edozein lekutan, ahots goran ez bada ere, beti dut kantua presente.\nKantu sorkuntzak bi zati elkarren oso desberdinak ditu, musika eta hitzak. Zu bertsolaria izanda, nola bizi duzu kanta bat sortzeko prozesua?\nEgia da kanta baten letra idaztean beti daukazula askatasun gehiago. Bertsoa asko maite eta bizi dudan arren, badauka metrika zurrun hori, egitura jakinarekin edozein doinutan dela ere. Kantuan, aldiz, nahi duzuna egin dezakezu. Nahi duzun melodia sortu eta, hortik abiatuz, egitura nahierara osa dezakezu: errimak iruditzen zaizun lekuan sartuz, edo errimarik ez sartuz ere.\nEsan duzun bezala, kantak bi zati izaten ditu, musika eta letra. Badago jendea letrari erreparatzen ez diona eta musikan zentratzen dena. Nire kasua ez da hori. Agian bertsotan aritzen naizelako-edo izango da, baina letrari garrantzi handia ematen diot. Melodia oso ona izanda ere, letra eskasa baldin badu, baztertu egiten dut kantua. Arreta handia jartzen diot letrari.\nMusika eta hitzak batera egonik, iruditzen zaizu kantaren bidez bertsoak baino esan-indar handiagoa lor daitekeela? Errazagoa da kantaren bidez jendearengana iristea, bertsoen bidez baino?\nEz, ez nuke esango. Are, uste dut bertsoak bere soiltasunean indar gehiago eduki dezakeela. Bertsoa momentuko zerbait izanik testuinguru horretan ulertu behar dugu. Kanta, aldiz, atenporalagoa da, nahiz eta gero modaz pasatu. Kanta batentzako hitzak pentsatzen direnean, edozein unetan eta edozein lekutan kantatua izateko pentsatzen da: kotxean, mendian, dutxan goizez, arratsaldez edo gauez… Ez dauka bertsoaren une eta leku jakineko izaera hori.\nZuk kanta batentzako hitzak idaztean, beraz, kontuan izaten duzu atenporaltasun hori?\nGaur egun, adibidez, Gaztean aritzen naiz kantentzako letrak idazten. Normalean aktualitateko gai bati buruz egiten dut. Orduan, esango dugu ez dela hain atenporala, momentuan puri-purian dagoen gai bati kantatzen baitiot. Ez zait iruditzen, hala ere, bertsoak baino irismen indar handiagoa duenik. Gehiago esango dut, momentuan bertsoa indartsuagoa dela eta aurrean dagoen entzulearengan eragin handiagoa lor dezakeela uste dut, kanta batek lor dezakeenarekin alderatuz.\nHala ere, normalean kantak izaten dira herri iruditerian geratzen zaizkigunak, bertsoak ez horrenbeste.\nBai, bertsoa momenturako eta sortua dagoen egoera jakin horretarako sortzen baitu bertsolariak. Une horri balio dio. Kantak, aldiz, beste modu batean pentsatuak daudenez, normalagoa da denboran zehar gehiago irautea.\nAktualitateko gaiak lantzen dituzu irratian, ezagunak diren edo modan dauden kantuen melodia hartu eta gai sozial edo politiko baten inguruko hitzak lotzen dizkiozu. Zer dela eta egiten duzu nahasketa hori?\nAlde batetik, esan behar dut, niri kantua bera asko gustatzen zaidala, eta euskal kantagintzaren inguruko jakintza dexentea daukadala. Hala ere, ez naiz gauzak memorian gordetzekoa, ez izenak, ez taldeen izenak… Nahiko memoria txarra daukat, alde horretatik. Esango nuke nazioarteko kantagintzan edo historikoan ez daukadala horrenbesteko jakintzarik.\nBestetik, Euskadi Gaztea da. Badakigu irrati kate horren helburua izan daitekeen perfila nolakoa den. Beraz, pixka bat egokitzen naiz irratiaren egiteko modu horretara.\nIruditzen zaizu era horretan mezu zehatz batzuk hel daitezkeela jende mota batengana, bertsoen edo bestelako moduen bidez helduko ez direnak?\nEgia esan, ez dut horretan pentsatu, baina esango nuke baietz. Badago jende asko ia bertsorik entzun ez duena bere bizitza guztian, baina Euskadi Gaztea entzuten duena. Horiengana ere iritsi beharko da, ez? Ni ez naiz dantzan hasiko, ez naiz Dantz&Gora joango, baina kantei letrak jar diezazkieket.\nGaiari dagokionean, enkarguz etortzen zaizkizu eskaerak edo zuk erabakitzen duzu zeri kantatu nahi diozun?\nZentzu horretan guztiz libre uzten naute, bai kanta, bai gaia… Programako kide bati esaten diot, bezperan, zer melodia aukeratu dudan, baina besteek ez dute ezer jakiten. Astero egin beharra daukadanez, exijentea ere bada, etengabe bilatzen aritzea eskatzen baitu, zer doinu, zer gai, zer hitz…\nEgoten dira letra batzuk dagoeneko doinua emanda eta, enkarguz, gai zehatz bati idazteko eskatzen dizutenak. Zure kasuan, zer zaizu sortzeko errazago, enkarguz datozenak edo sorkuntza librekoak?\nEgia da enkarguz datorrenean errazagoa dela, ez duzulako pentsatu behar zeri kantatu behar diozun, ezta zein melodiaren barruan ere. Gehienetan, sorkuntza baten parterik zailena hori izaten da, lan pisutsuena hor dago. Agian, zeri kantatu ez dakienak ez du kantatu behar… Ni ideiak bilatzen saiatzen naiz, eta, normalean, etortzen zaizkit; onagoak edo txarragoak, baina izaten ditut.\nIzaten dituzun ideia horiek, kantetako letretan erabilitako hitz, esaldi, errimek… nola lagundu dezakete ondoren bertsoak kantatzeko orduan? Doinu berriak ekartzen, gauzak esateko beste modu bat bilatzen…\nNire iritziz, bi modutan lagundu dezake. Lehendabizikoa da burua aktibo daukazula, eta bertsotan ibiltzeko erabiltzen dugun muskulua da. Besoak gimnasia behar duen bezala, garunak ere behar du. Berdin dio kantu bat buruz ikasten ibili, letrak egin edo hiztegia irakurri eta hitzak buruz ikasi… Buruari denak balio dio biziago mantentzeko eta lo ez edukitzeko. Hortaz, astero-astero kantak egiten aritzeak bai, balio dit burua esna edukitzeko.\nBestalde, letrak jartzen ditudan momentuan, gai sozial bat hartzen dut eta horren inguruan pentsatzen dihardut. Ideiak sortzen, gai horri esaldiak jartzen… Horrek denak balio du bertsotarako, noski. Inprobisatu egiten den arren almazenean gordeta dauzkazu ideiak eta esaldiak, eta hitzez hitz errepikatuko ez dudan arren, zerbaiti buruz pentsatu eta hausnartu baduzu, eta gai hori jartzen badizute plazan, garbi dago errazagoa egingo zaizula.\nDoinuari edo melodiari dagokionez, oraindik ez zait gertatu aukeratu ditudan kantekin bertsotara egokitutako doinu bat ekarri izana, baina seguru badagoela baten bat eta noizbait ekarriko dugula.\nEstiloekin jolasean ibiltzen zaren neurrian, uste duzu bertsolariak bertsoaren oinarritik abiatuta jar ditzakeen hitzak hobeto egokitzen direla musika estilo batzuetara besteetara baino? Edo zuri zein iruditzen zaizkizu egokienak?\nDudarik gabe rap-arekin lotura handia dauka bertsoak. Ikusi da Hodei Barroso, Viñaspre eta beste batzuekin bertsolaria izan daitekeela raperoa. Agian, bertsoa bere zurruntasunean hartuta, bai egokitzen da errazago beste herrialdeetako kantu tradizionaletara: kantu irlandarrak, countrya… Bertsoa horietara egokitu daiteke ia egokitu beharrik gabe.\nBeste kantugintzetara zabaltzen bagara, malgutasun gehiago eduki behar da, eta bertsotik gehiago urrunduko gara. Bertsoa ez da 7-6 edo 10-8 bakarrik, bere errimak eta metrika aldakorrak dauzka, eta denetara egokitu daiteke, ezaugarri horiek bai behintzat.\nBertsogintza eta kantagintzaren gaur egungo harremanaren inguruan, hasieran bertso jarrien moldetik sortzen ziren arren kantak, belaunaldi berriak konbinazio berriak bilatzen ari dira: Bi-zio, Bi Bala… Iruditzen zaizu, oro har, badagoela bulkada berri bat bertsogintza beste estilo batzuekin nahasteko eta lurralde berriak arakatzeko?\nEpe ertainera begira, uste dut bertsolaritzak berean mantentzen jarraituko duela. Ez dut ikusten, bertsolarion aldetik, bertsolaritza aldatzeko gogorik edo beharrik. Hori bai, bertsolaritza bere horretan gordeta, paraleloki probatzeko gogoa, bai, nabari dut. BertsoJazz-arekin izan zen bere garaian, aipatu dituzun musika talde berri horiekin, dantza, margoketa… Molde askorekin nahastuta egiten da.\nKontziente izan behar dugu bertsolaritzak, gaur egun, gizartean baduela pisu bat, baina historian gauzak hasi eta bukatu egiten direla. Eta orain loraldian egonagatik etorkizunean beste forma batzuk har ditzake. Nik uste, iritsiko dela bertsolaritza moldatzeko beharra.\nZer itxura har dezakeela esango zenuke? Genero berriak sor daitezkeela uste duzu, musika estiloekin nahastuta?\nBai genero berriak izan daitezke, musikak lagunduak. Atzerriko inprobisatzaileak egon dira emanaldiak egiten egunotan Euskal Herrian, eta guztiek kantatzen dute musikarekin. Bakarrenetakoak gara ahots hutsarekin kantatzen dugunak. Badaude gurean ere Ez da kasualitatea eta era horretako saioak musikatuak direnak.\nBertsoaren generoa mantenduko den arren, bai, uste dut sortzen ari diren nahasketa eta esperimentazio berri horiek geroz eta leku gehiago izango dutela, zeren berria berria ere ez da. Guretzat da berria. Kanpotik datozenek erakusten digute beste herrialdeetan kantu inprobisatua beste era batean garatu dela. Gurean ere gerta daiteke hori.\nTags: abestiak Bertsolari letra-egileak: Maddalen Arzallus idazlea kantagintza kantuak kantugilea konposizioa letragilea maddalen arzallus musika musikagintza sorkuntza


Mediterraneoko bakearen itsasoa - Mundu Martxa\nHasiera » ekimenak » Bakearen Mediterraneoan\nURRIAREN 27AN, "MEDITERRANEAKO BAKEAREN ITSASOA", BAKEAREN ETA NOVIOLENTZIAREN ALDEKO 2. MUNDUKO MARTXAKO ITSAS BIDEA, GENOA (ITALIA) UTZI DU.\nASTELEHENEKO 5A BARCELONAN BAZKARITZAKO BAKAR BOTAREN BILKETA\n27ko urriaren 2019an Genovatik hasten da “MAR MEDITERRÁNEO DE PAZ”, Bakearen eta Indarkeriarik gabeko Munduko II. Martxako itsas ibilbidea, urriaren 2an Madrilen hasi zen eta Espainiako hiriburuan amaituko den ekitaldi bakezalea. 2ko martxoaren 8a.\n"MEDITERRÁNEO DE LA PAZ" Team Base de la Marcha-ren ekimena da, Don Antonio Mazzi Fundazioaren Exodus-ekin lankidetzan, Elba uharteko Erkidegoko bi belaontzietako bat eskuragarri jarri baitu; itsas kultura sustatzeko elkartea La Nave di Carta eta Union Italiana de Vela Solidaria (Uvs).\nBidaia Galata Mu.Ma, Itsas Museoko eta Genoako Migrazioen aurrean dagoen kairatik abiatuko da eta Marsella eta Bartzelonan abiatuko da, eta bertan iritsiko da itsasontzia PEACE BOAT, hogeita bost urte daramatzan Japoniako GKEtik. mundu osoko bakearen kultura sustatzeko, desarmatze nuklearra, giza eskubideak babesteko, ingurumena babesteko eta garapen iraunkorrerako.\nKataluniako hiria itsasontzia Tunisia, Palermo eta Livornon igaro ondoren, azken etapa Erroman izango da, lurrez, Italiako Geografia Elkartearekin bidaiaren egunkaria aurkeztuko den bilerarako.\n“Bakea, armagabetze nuklearra, giza eskubideak eta ingurumena: hauek dira 2. Mundu Martxako gaiak, lehenengoaren ondoren hamar urte igaro diren honetan, hogeita hamar gerra dauden eta hemezortzi krisi gune dauden mundua zeharkatuko dutenak. Gure ekintzaren oinarrian dago Estatuei arma nuklearrak debekatzeko ituna berresteko eskaera eta ohiko armak armagabetzeko bidea lortzeko konpromisoa. 1995eko Bartzelonako Adierazpenean jasotako kontzeptuak 12 herrialdek sinatutako bake lankidetza mediterraneorako ”, azaldu du Tiziana Volta Cormiok, martxoko Nazioarteko Taldeko kideak. Adierazpen bat paperean geratu zen. Mediterraneoan egunero ikusten duguna jasanezina da: Europa, 2012an Bakearen Nobel sariduna, indarkeria handiko agertokia da gaur egun. Armak Europatik irteten dira, baina migratzaileak ezin dira sartu; adin txikikoen sarrera ere baimentzen den armei eskainitako gertaerak ugaritzen dira. Hori dela eta, itsasoz "ibiltzea" erabaki dugu. Era berean, kultura desberdinen aurka dauden gorroto eta indarkeria hitzekin nahikoa esateko beharraren lekuko izan nahi dugu eta baita klimaren mende dagoen itsas ingurunearen aurkako indarkeria salatu ere. Indarkeriarik gabeko aktiboaren arma indartsuarekin egin nahi dugu ”.\nParte hartu duten parte-hartzaileak\nEgunkariko 19-26 azaroa\nAzaroa 16-18 egunkaria\nBanbua "Bakearen Mediterraneoa" iristen da Palermora\nAnimatu eta bat egin ekimena!


Lehen bertsopaperen arrastoan | EIBZko liburutegia\n2013/01/11 -n Amaia-kargitaratuta\nAntonio Zabalak hil zenean irekita utzi zuen karpeta bat itxiz, Bilboko gabon-kantak (1755-1832) liburua eman du argitara Gipuzkoako Foru Aldundiak Auspoa sailean. Karpeta hori Bilboko hainbat elizatan —San Frantzisko, Santiago, San Bizente Abandokoa…— 1755etik 1832ra bitarte paperean agertutako Gabon kantak bilduz osatua zuen Zabalak. «Hil zenean (2009ko urtarrilaren 2an), haren lanen artean aurkitu genuen Bilboko gabon-kantak (1755-1832) hau, (ia) amaitua eta hitzaurrea ere egina zuela», azaldu du Pello Esnalek liburu oraindik orain argitaratuaren hitzaurrean. «Hitzaurrea noiz egin zuen ere badakigu: 2005. urtean. Izan ere ‘orain berreun eta berrogeita amar urte’ idatzi zuen, 1755ko gabon-kantari buruz». Esnalen ustez, Gabon kanta gehiago jasotzeko aukerak eraman zuen Zabala liburua inprentara eramateko unea atzeratzera. «Jaso ere, jaso zituen, 2008an», ohartarazi du Esnalek. «Hain zuzen, 1803 eta 1830 urteko Gabon kantak dira, Jabier Kalzakortak emanak, oin-ohar eta guzti».\nLiburuko material asko 1964rako bildua eta lantzen hasia zuen Antonio Zabalak, Esnalen aburuz, eta oso maiteak zituen Gabon kanta haiek. «Lehenik, hortxe zituelako, 1755ekoan, berak argitaratuko zituen bertsorik zaharrenak; eta, bestalde, horietan ikusten zuelako bertsopaperen sorrera». Antonio Zabalak berak idatzitako hitzaurreko hitz hauek argi erakusten dute hori: «Bertso-papera zera izan zan: bertso-sail idatzia, paperetan inprentatua eta erriz erri zabaldua. Baiña noiz izan zuen asiera? Bearbada Bilboko gabon-kanta auetan. Langintza ori arretaz eta dotore egiten zuten Bizkaiko iriburuko moldiztegi edo inprentak: Jose Basozabal, Jose Antonio Jauregi, Eusebio Larunbe, eta abarrek. Sillutegiak esaten dute berak. Estraiñako bertso-paper oiek Bilboko elizetan banatuko ziran; Santiago, San Frantzisko, eta abarretan. Bertsoak jendeari ezagutarazteko bide egokia zala bereala ikusi zuten bertsolariek, eta makiña bat lan eman zieten andik aurrera sillutegi edo moldiztegiei, bai Bizkaian eta bai Gipuzkoan, bai Naparroan, bai Iparraldean eta bai Arjentina aldean ere».\nLiburua apailatzean, Pello Esnalek eta Jabier Kalzakortak Zabalak utzita bezalaxe kaleratu dute funtsean karpetako materiala, hark idatzi zion hitzaurreari ere lekua eginez. «Gure aldetik, hiru lan besterik ez dugu egin», azaldu du Esnalek: «Batetik, hark sartu gabe utzitako bi Gabon kantak txertatu —1803 eta 1830. urtekoak…—, Jabier Kalzakortak egindako transkripzio eta oharrez. Bestetik, Kalzakortaren beraren hitz-atze beharrezko bezain jakingarria erantsi. Eta, azkenik, Gabon kanten zenbait pleguren argazkiak tartekatu».\nNahiz eta erabat ziur esaterik ez dagoen, liburuan jasotako Gabon kanta askoren egilea Bizenta Mogel izan zelakoan zegoen Zabala, eta iritzi horri eusteko dio Kalzakortak ere. Azkoitian sortu zen Bizenta Mogel, 1882an. Oso gaztea zela umezurtz geratu, eta Markinan bizi zen osabarekin bizitzera joan zen, Joan Antonio Mogel apaiz idazlearekin. Hark euskaraz, gaztelaniaz eta latinez irakurtzen eta idazten irakatsi zion. Ipui onac argitaratu zuen 1804an, gipuzkeraz idatzitako alegiaz osatutako liburua; Esoporen alegiak dira gehienak, latinetik itzuliak edo moldatutakoak.\nAntonio Zabalak 1961ean sortu zuen Auspoa saila, eta berak zuzendu eta gidatu zuen urte askoan. Azkeneko urteetan Gipuzkoako Foru Aldundiak hartu du sail horretako liburu berriak argitaratzeko ardura. Bilboko gabon-kantak (1755-1832) Auspoa saileko 324. liburua da.\nKategoria Berria egunkaria, Liburua, etiketak 2013, Antonio Zabala, Auspoa, Berria, Bilboko gabon-kantak (1755-1832), Juan Luis Zabala, Liburua by Amaia. Gorde lotura.


La Salle Zarautz ::: Hezkuntza Eskaintza\nGure erronka nagusia: gure ikasleak, haien beharrak, haien aukerak.\nGure txikiei lehen pausoak ematen laguntzen diegu eta haien beharrak eta aukerak kontuan izaten ditugu. 2-6 urte bitarteko epea oso garrantzitsua da pertsonaren garapenerako, urte horietan baitu iragazkortasun handiena.\n• Lasai egoten eta seguru sentitzen laguntzen dieten oinarrizko ohiturak lantzen ditugu.\n• Haien garapen orokorraren eta etorkizunekoaren oinarri diren zentzumenen eta mugimenduaren garapena, koordinazioa eta trebetasun fisikoak lantzen ditugu.\n• Bizikidetzan sortzen diren erreakzio eta behar afektiboei eta besteekin harremanetan jartzeko beharrei erantzuten diegu.\n• Garapen kognitiboa estimulatzen dugu, bai neurologikoki (neuronen arteko konexioak) baita adimenarekin eta sormenarekin loturiko alderditik ere (hiztegia, datuak, jarrerak).\n• Haurrak oinarrizko prozedura akademikoekin harremanetan jartzen ditugu (irakurketa, idazketa, eraginkortasuna, ahozko adierazpena, informazioaren tratamendua, etab.), betiere garapen erritmo ezberdinak errespetatuz eta motibazio positiboa emanez, beren helburuak lortu ditzaten.\nHori guztia inguru berezi batean lantzen da, non elkarrekin jorratzen diren alderdi kolektiboa eta indibiduala, ludikoa eta formala, berezkoa eta zuzendua. Azken batean, etapa honetan helburua da ikasleek baliabide egokiak eta autonomia izan dezatela biziko duten ziklo berriari aurre egiteko eta nortasuna baloreetan hezteko.\nHezkuntza maila honetan aplikatzen diren berrikuntza programak:\n6 eta 12 urteko epean haurrek barne garapen nahikoa dute eta “kanpoaldera” hazten hasteko unea da: ulertzen, adierazten, barneratzen, parte hartzen hasten dira eta “jakiteko gogoa” pizten zaie, helduentzat oso atsegingarria dena.\nLA SALLE ESKOLAN LEHENTASUNAK DIRA GURETZAT:\n• Jarrera eta jokabide pertsonalak (esfortzua, ordena, erantzunkizuna…) eta sozialak (errespetua, elkarlana, laguntza) garatzea, identifikatzen gaituzten baloreetan oinarrituta: bakea, justizia, solidaritatea.\n• Oinarrizko trebetasun eta ezagutza akademikoak menderatzea.\n• Informazioa kudeatzeko, ikasketa autonomorako eta arazoak sormenez konpontzeko oinarrizko erremintak ezagutzea.\n• Etapa honen garapeneko elementu adierazgarriak dira, baita ere, gelako giroa zaintzea, metodologia dinamikoa erabiltzea, dibertsitatea aintzat hartzea, inguruan errotutako kanpaina eta ekintzak barneratzea edota adinari egokitutako eskolaz kanpoko ekintzak eskaintzea. Tutoreak erreferentzia argia dira segurtasuna irabazteko, zalantzak ebazteko, arazoak konpontzeko, etab. Taldeko nahiz banakako tutoretzak eguneroko gauza dira.\nIrakurketa eraginkorra, Crea, Ulises, Irati, Hara\nCrea, Irati, Hara, Sein.\nSentiberatasun eta gertutasunez, behar guztiei arreta eskainiz...


Glaukoma eta begi-tantak | Consumer\nAzterketa baten arabera, oso handia da begietan tantak emateko teknika egokia erabiltzen ez duten pertsonen ehunekoa.\nGlaukoma nerbio optikoari eragiten dion begietako gaixotasuna da. Hala ez bada, epe luzera itsua sor dezake. Hala ere, lehen sintomak hautematea zaila da. Uste da hura pairatzen duten 800.000 pertsonen erdiak baino ez direla horretaz jabetzen. Zifra kezkagarria da, tratamendua funtsezkoa baita gaixotasun honekin lotutako itsutasun kasuak gutxitzeko. Gainera, terapien artean, begi-tanten erabilera nabarmentzen da. Behar bezala aplikatzea funtsezkoa da, baina pazienteen %31k bakarrik du gai tanta bat begian botatzeko ukitu gabe.\nBegi-botikak erabiltzen dituzten glaukoma duten pazienteen %90ek baino gehiagok uste du begietan tantak jartzeko teknika egokia dutela. Hala ere, heren batek baino gutxiagok erakutsi du trebetasun egokia duela. Baltimoreko (AEB) John Hopkins Unibertsitateko ikertzaileek egindako ikerketa. Archives of Ophthalmology aldizkarian argitaratu dute, eta datu hori berretsi du. Tantak nola bota jakitea oso garrantzitsua da. “Sendagai bat irensteko edo egoki jartzeko trebetasuna tratamendu medikoarekin bat egiteko adierazle handia da”, azpimarratu du Alan L. ikerketa-zuzendariak. Robina.\nOntzia eta begiak\nEspainiako Afektatu eta Familiarrentzako Glaukomaren Elkarteak (AGAF) uste du maiz ahazteak tentsioaren kontrol txarra eta glaukomaren progresioa ekar ditzakeela. Horrek ikusmena are gehiago galtzea dakar. Robinek gehitu du, askotan, medikuek ez dutela alderdi hori aztertzen, uste baitute ez dietela erakutsi behar pazienteari nola hartu pilula bat, nahiz eta “begietan tanta bat ondo jartzea oso bestelakoa izan”.\nAlderdi asko hartu behar dira kontuan. Ikerketaren egileen ustez, funtsezkoa da tanta begian sartzea, ontziaren puntarekin ukitu gabe; izan ere, “kutsadurak”, Robinen arabera, “begietako infekzio larriak eragin ditzake”.\nGlaukomaren detekzio eta tratamendu egokiak itsutasun kasu gehienak saihets ditzake\nGlaukoma duten 139 pazienteren teknika aztertzen du ikerketak. Gutxienez sei hilabetez, beren tantak jarri ziren. % 61ek esan zuen inoiz ez zituela kanpoan utzi; ia % 62k eskuak garbitu zituela erabili aurretik; % 80k ziurtatu zuen ez zuela begia ukitu ontziaren puntarekin, eta % 93k, gutxi gorabehera, ez zuela arazorik izan. Baina errealitatea oso bestelakoa izan zen.\nBideograbazioen bidez egiaztatu zen 15 ml-ko ontzi batekin %21,9k bakarrik jar zezakeela tanta bat begian ukitu gabe. % 30,8k 2,5 ml-ko ontzi batekin egitea lortu zuen. Gainerako praktiketan, %1,7k baino ez zituen eskuak lehenago garbitu, eta pazienteek 1,8 tanta erabili zituzten begi bakoitzeko, bi ontziekin.\nBegietako tantek glaukoma gehienak tratatzen dituzte, sortzetikoa izan ezik, horren tratamendu bakarra kirurgia baita. Begietako tentsioa hainbat modutan murrizten dute, baina oftalmologoak erabakitzen du kasu bakoitzerako egokiena. Batzuk egunean behin bakarrik jarri behar dira. Beste batzuk, bi eta gehienez lau aldiz. Oso garrantzitsua da tratamenduaren jarraibideei jarraitzea.\nNazio Batuen Erakundeak (NBE) argitaratutako “Agindu onaren gida”-k zenbait gomendio ematen ditu glaukoma duen pazienteak tantekin behar bezala jardun dezan. Lehenik eta behin, eskuak garbitu behar dira eta ez ukitu irekita dagoen tanta-kontagailua. Gero, gorantz begiratu behar du, beheko betazala beherantz bota “zaku” moduko bat sortzeko, tanta-kontagailua betazalaren barnealdera hurbildu ukitu gabe, tantak eman eta begia itxi, estutu gabe, bi minutuz.\nBegietako tanta bat baino gehiago erabiltzen bada, gutxienez bost minutu itxaron behar da hurrengo tanta eman baino lehen, eta, erredura iraunkorra bada, medikuari edo botikariari galdetu behar zaio.\nHaurrekin egiten diren tratamenduetan, NBEren Gidak txikienei burua zuzen eta begiak itxita etzatea eta bekokiari eustea gomendatzen die. Jarrera horretan, agindutako tantak erortzen uzten dira begiaren barneko angeluan (malko-begian), irekitzean bertan sar daitezen.\nGlaukomaren Munduko Elkarteak (WGA) eta Glaukomako Pazienteen Munduko Elkarteak (WGPA) garatutako “All Eyes on Glaucoma” ekimenak arrisku-faktoreen eta diagnostiko egoki baten garrantziaren kontzientzia publikoa bultzatu nahi du. Horrela, gaixotasunaren progresioa murriztu nahi da. Ekimen honek sustatutako nazioarteko inkesta baten arabera, nahiz eta tratamendu txar edo hutsaren ondorio kaltegarriak izan, gutxi dakigu gaitz horri buruz.\nInkestatutakoen %40k ez zekien glaukomaren eta itsutasunaren arteko harremanik, eta %50ek baino gutxiagok kontrolatua zuen haien begi-presioa, detekzioan laguntzen duen diagnostiko-neurri komuna. Espainian egoera antzekoa da. Uste da 800.000 pertsonak baino gehiagok dutela gaixotasuna, baina erdiak baino gehiagok ez dakiela. “Ez du bere presentzia adierazten duen sintomarik edo zeinurik sortzen, eta, beraz, gaur egun 400.000 pertsonak baino gehiagok dute eta ez dute ezagutzen”, adierazi zuen duela gutxi Mercedes Blázquez Ukituen eta Senideen Glaukomaren Elkarteko lehendakariak, Glaukomaren Nazioarteko Eguna dela eta.\n“Detekzio eta tratamendu egokiaren bidez, gaixotasun honi lotutako itsutasun kasu asko saihets litezke”, esan zuen Blázquezek. Oftalmologoari aldizka azterketak egitea, batez ere 40 urtetik aurrera, ezinbestekoa da ondorio suntsitzaileak saihesteko. Neurri horiek, gainera, arrisku-taldeetan areagotu beharko lirateke: adineko pertsonak, familian glaukoma-aurrekariak dituztenak, arteria-presio handia edo begi barneko presio handia dutenak.\nglaucoma-eu gotas oculares-eu gotas-eu ojos-eu tratamendu


Zezilia Erromakoa - Wikipedia, entziklopedia askea.\nErakutsi/ezkutatu Kondaira azpiatal\n1.1Kondairaren esplikazio posiblea\n2Zezilia eta Musika\n3Santa Zeziliari dedikatutako musika obrak\n4Santa Zezilia artean\nErroma, 230 (29/30 urte)\nValerian of Rome (en)\nSanta Zezilia Erromakoa santu kristaua da. Bere omenez, azaroaren 22an ospatzen da Santa Zezilia eguna. Erromatar noblea zen, kristau bilakatu zena eta, badirudi, 180 eta 230. urte artean martirizatu zutena.\nMusikaren, poeten, itsuen eta hainbat hiriren patroi izendatu zuten eta azaroaren asteburu horretan izaten dira ospakizunak aipatutako talde horietan.\nV. mende inguruan, Santa Zeziliaren aktak agertu ziren latineraz eta mezaren hasieratan erabili ziren. Akta haien arabera, Zezilia Metelo senatore familiako birjina izan zen eta haurtzaroan bihurtu zen kristautasunera.\nGurasoek Valerius edo Valeriano gazte paganoarekin ezkondu zuten eta, ezkontza burutu ondoren, bikotea bakarrik geratu zenean, Zeziliak birjintasuna Jaungoikoari eman ziola esan zion senarrari eta aingeru batek gordetzen zuela bere gorputza; Valerianok birjintasuna gordetzen saiatu behar zuen eta Zeziliak Via Apiara bidali zuen, hirugarren harria zegoen tokira, han Urbano I.a aita santuarekin elkartuko baitzen.\nKondairak dioenez, horrela joan zen elkarrizketa:\nZezilia: Sekretu bat azaldu behar dizut. Jaungoikoaren aingeru batek zaintzen nau. Zure emaztea banintz bezala ukituko baninduzu, aingerua haserretuko da erabat eta ondorio larriak izango dituzu; aldiz, errespetatzen banauzu, aingeruak asko maiteko zaitu, ni maite naun bezala.\nValeriano: Ikusi nahi dut. Jaungoikoaren aingerua bada, eskatzen didazuna beteko dut.\nZezilia: Jaungoikoa bizi dela eta egiazkoa dela sinetsi behar duzu; bataiatzen bazara, aingerua ikusiko duzu.\nEsandakoa bete zuen Valerianok eta Urbanoren bila joan zen; aita santuak bataiatu zuen eta Valeriano kristau eginda itzuli zen Zeziliarengana. Orduan, aingerua agertu zitzaien eta biak koroatu zituen.\nTiburtzio, Valerianoren anaia inguratu zitzaien eta bera ere kristautasunera bihurtu zen; elkarrekin bizi ziren denak, garbitasun osoan.\nTurcio Almaquio prefektuak heriotza-zigorra eman zien bi anaiei eta Maximo funtzionarioa izendatu zuen sententzia betetzeko, baina bera ere kristautasunera bihurtu zen eta bi anaiekin batera martirizatu zuten.\nZeziliak hilobi kristau batera eraman zituen gorpuak, baina berari ere jazartzen ari zitzaizkion. Bere etxeko bainugelan itota hiltzera kondenatu zuten, baina ez zen hil. Orduna hura irakiten jarri zuten, baina honek ere ez zion minik eragin eta kantatzen hasi zen, lasai-lasai.\nPrefektuak, dekapitatzeko agindu zuen eta 3 alditan astindu zuten ezpata, baina ezin izan zuten burua enborretik aldendu. Funtzionarioak, hura ikustean, alde egin zuen beldurtuta eta birjina odoletan geratu zen.\nZeziliak beste 3 egun iraun zuen bizirik. Limosna partitu zien behartsuei eta, bera hil eta gero, bere etxea tenplo bihurtzeko agindu zuen. Urbanok Kalistoren katakunban eman zion lur, apezpiku eta kristau elizako goi mailakoen hilobian.\nKondaira honek, V. eta V. mendeetan bildu ziren beste hainbat kondairak bezala, ez du inongo balio historikorik.\nKondairaren esplikazio posiblea[aldatu | aldatu iturburu kodea]\nHistorialariek Valeriano eta Tiburtzio benetako martire kristauak izan zitezkeela uste dute, baina Zezilia mitoa izan zelakoan daude. Santa Zeziliaren Akta hauek agertu ziren arte ez dira inon agertzen.\nGaur egun basilika dagoen tokia, Santa Zezilia in Trastévere, lehen etxe partikularra zen tokian dago. Agian donazioa izango zen. Inguruan, Bona Dea Restituta tenploa dago eta itsuak sendatzen zituen jainkosari dedikatuta dago. Latineraz, itsua cæcitas esaten da Cæciliaren oso antzeko hitza.\nZezilia eta Musika[aldatu | aldatu iturburu kodea]\nErdi Aroan hasi zen musikarien patroi izendapen hori. Egia esan, ez dago inongo testigantza historikorik Zezilia instrumentu musikal batekin erlazionatzen duenik. Inork ez zuen pianoa jotzen ikusiko, edo organoa, irudikapen askotan horrela agertzen bada ere, organoa ez baitzen Erromara iritsi VII. mendea baino lehen eta pianoa, berriz, 1700ean asmatu zuten.\nEguna ere Zeziliaren jaiotza edo heriotzaren data dela sinetsi izan da, baina hori oso ilun dago oraindik. Zenbaiten ustez martirioa 177an izan zen eta, beste batzuen ustez, berriz, IV. mendearen erdialdean.\n1599an, Maderna eskultoreari utzi zioten Zeziliaren gorpua ikusten eta basilikan gordetzen den marmolezko estatua bat egin zuen ikusi zuena irudikatuz. Estatuaren oinean, eskultorearen inskripzioa ikus dezakegu:\nHemen dago Zezilia birjina, hilobian usteldu gabe ikusteko aukera izan nuena. Zuentzako egin dut, ikusi nuena ikus dezazuen.\nEta ondoren hasi zen Zeziliari sekula joko ez zuen intrumenturen bat eransteko ohitura.\nSanta Zeziliari dedikatutako musika obrak[aldatu | aldatu iturburu kodea]\nOde for St Cecilia's Day - Georg Friedrich Händel-ena\nHimno a santa Cecilia - Benjamin Britten-ena\nMisa a santa Cecilia - Alessandro Scarlatti,\nHymne à Sainte Cécile - Charles Gounod\nHail, bright Cecilia!, Rise, rise the voice, Welcome to all the pleasures - Henry Purcell.\nCantata para Santa Cecilia - Frederik Magle\nCecilia, vergine romana - Arvo Pärt\nHimno Plegaria a Santa Cecilia - Salvador Giner Vidal\nSanta Cecilia - Lotta Pedersen eta Göran Folkestad\nSanta Zezilia artean[aldatu | aldatu iturburu kodea]\nSanta Zezilia Madernak ikusi zuen bezala\nWikimedia Commonsen badira fitxategi gehiago, gai hau dutenak: Zezilia Erromakoa\nOrriaren azken aldaketa: 21 urria 2021, 12:07.


Ramon Zallok “Euskal kultura- eta komunikazio-sistemaren diagnostikoa aro digitalean” hitzaldia eskainiko du Kulturaten | Mondraberri Arrasateko Ataria\nHasiera Kultura Ramon Zallok “Euskal kultura- eta komunikazio-sistemaren diagnostikoa aro digitalean” hitzaldia eskainiko du...\nRamon Zallok “Euskal kultura- eta komunikazio-sistemaren diagnostikoa aro digitalean” hitzaldia eskainiko du Kulturaten\nGoienagusik antolatuta, urriaren 13an, asteazkena, Ramon Zallok EHUko Ikus-entzunezko Komunikazioaren katedratiko emeritua hitzaldia eskainiko du Kulturaten goizeko 10:00etan.\n“Euskal kultura- eta komunikazio-sistemaren diagnostikoa aro digitalean: proposamenak” izenburupean, Ramon Zallok Interneti buruz hitz egingo du. “Internet komunikaziorako eta informaziorako bitartekoa da; harremanetarako espazioa; tresna globala; baliabidea; iritzi-kanal publikoa, kulturala eta entretenimendukoa; hegemonien esparrua; merkatua, negozioa, ekoizpen-espazioa, konpetentziak, marketina, merkataritza eta bankuak. Internet espazio sozial eta botereduna ere bada, birtuala bezain erreala. Funtsezkoa da gaur egun sozialitatearen, demokraziaren, kulturaren edo ahalduntzearen kudeaketari dagokionez. Eremu batzuetan elementu positibo gehiago daude negatiboak baino; eremu batzuetan positiboa eta negatiboa kontrajartzen dira; eta eremu nabarmen negatiboak eta kezkagarriak dira, baita demokraziarentzat eta aniztasunarentzat ere. Zedarritu egin behar dira.”\nKulturako zifra, ohitura eta gastu publiko eta pribatuei errepasoa egin ondoren, euskal kulturaren eta bere komunikabideen diagnostikoa egingo du, eta, azkenik, kulturan zein komunikazioan berariazko neurri estrategikoak proposatuko ditu, eredu kultural-komunikatiboa bat etor dadin dagoeneko Euskal Herria den gizarte aurreratuarekin eta herrialdearen eraikuntza kultural eta nazionalarekin.\nRamon Zallo Elguezabal (Gernika-Lumo, 1948). Ekonomian Lizentziatua (1970) eta Zuzenbidean (1971). Informazio Zientzietan doktorea. EHUko irakaslea da 1978tik, eta egitura, ekonomia eta ikus-entzunezko, kulturako eta komunikazioko politiketan espezializatu da. Ikus-entzunezko Komunikazioko katedraduna Euskal Herriko Unibertsitatean 1994-2018 bitartean. Katedradun emeritua da 2019tik.\nEkonomiari eta kultura- eta komunikazio-politikei buruz, artikulu eta liburu kolektibo ugarirekin batera. Indibidualki, “Economía de la comunicación y la cultura” (1987) argitaratu zuen, “El mercado de la cultura zertxobait (1992); Estructuras de la comunicación y de la cultura. Politicas en la edad digital « (2011) »; Espainiako, Kataluniako eta Euskal Herriko kultura-politiken konparazio-azterketa eta joerak (2011); Komunikazio-joerak. Kultura digitala eta boterea (2016). Zuzendari gisa, “Industria eta kultur politikak Espainian eta Euskal Herrian” (1995). E. Bustamanterekin “kultura-industriak Espainian” (1988) eta P. Azpillaga eta J.C. de Miguelekin (2002) koordinatu zuen.\nAnalista politikoa prentsan eta aldizkarietan, euskal politikagintzari buruzko zenbait liburu ere argitaratu ditu, besteak beste, « Euskadi » edo « bigarren Trantsizioa » (1996); « El país de los vascos: de los acontecimientos de Ermua al segunda Gobierno Ibarretxe » (2001). Euskal Autonomia Erkidegoa koordinatu zuen bere bidegurutzeetan: diagnostikoak eta proposamenak (2008). Eta Txema Garcíarekin batera, Prozesuaren inguruko begiradak. Kataluniako taulatik Euskal Herriko bidegurutzera (2018) gaztelaniaz eta katalanez.\nKulturaren arloan, gaur, El Pueblo Vasco argitaratu du. Kultura, historia eta gizartea aniztasunaren eta ezagutzaren aroan, lau hizkuntzatan argitaratua euskal immigrazio, bisitari eta diasporarentzat.\nLurralde Ekonomian, 2021ean, liburu bat argitaratu du lurralde ekonomiako gaiei buruz: « Busturialdea-Urdaibairen gainbehera ekonomikoa: dilemak eta proposamenak ».\nKudeaketa publikoan, Eusko Jaurlaritzako Kultura Aholkularia izan zen komunikazio, ikus-entzunezko eta kultura gaietan, 2002-2009 legegintzaldietan. Kulturaren Euskal Planaren (2004-2015) erredaktore nagusiak Euskadiko Ikus-entzunezkoen Liburu Zurian (2003) parte hartu zuen Kulturaren Euskal Behatokia (2006) abian jartzean, bai eta irrati, tokiko telebista digital, komunikazioari buruzko lege-proiektu eta Ikus-entzunezkoen Kontseiluaren gaineko euskal legediaren prestaketan ere.


Markoetatik gaindi, plazera gara! | Iritzia | Berria\nMireia Delgado eta Naia Torrealdai - Euskal Herriko Bilgune Feminista\nAhaldundu zaitez, izan zaitez zu. Baina ez lodiegi, ezta argalegi ere. Ez femeninoegi eta kontuz, ez izan mari matxoa. Izan feminista, berdintasunaren aldekoa eta ekintzailea, baina irribarre batekin eta histeria gabe.\nLesbiana bai, ados. Baina hautu horrek sortzen dizun plazeraz larregi ez hitz egin, bale? Hobeto lesbiana formala izan eta kapitalismoaren garbiketa arrosan sartu.\nTransa... bueno, zure barruan dagoen arazo bat dela onartzen baldin baduzu, tira! Baina ez kuestionatu eredu bitarra, faborez, jarraitu kaiola arrosa eta urdinak eraikitzen. Eta ez adierazi autodeterminazio edo errebeldia izpirik. Izan zaitez zu, baina guk diogun moduan.\nKapitalismoa barruraino sartzen zaigu, azala gainditu eta zainetara doa. Atea jo gabe ere, zist! barruraino! Gizon eta emakume zis heterosexualak (eta ordenatuak) behar dituen kapitalismo basati honek, patriarkatuarekin aliatu, eta kabitu ezinik gaituen markoari eusten diote. Indibidualismoan nahi gaituzte, kontsumoan eta bazterretan.\nAskatasunez mozorroturik datoz askotan indarkeria eta zapalkuntza zis-hetero-patriarkala. Disimuluz, garbituz, irentsi nahian. Baina guk mozorroa kendu nahi diegu.\nAspaldi hasi ginen salatzen markotik ateratzeak, araua apurtzeak dakarren zigorra. Markoa lehertzen ari gara, plazerez behin eta berriro apurtzen.\nKolektiboan egiten diren eztanda handi eta txikiek egiten gaituzte desobediente.\nDesobedientzia kolektiboa zainetara eramaten gabiltza.\nEz gara markoan kabitzen, eta ezta nahi ere! Markoetatik gaindi, plazera gara!


Beasaingo oposizioaren proiektu denak gauzatu dira. Noticias de Gipuzkoa\nBeasaingo oposizioaren proiektu denak gauzatu dira\nHala nola, Dolarea parkea eraberritu eta futbol zelaiaren belarra aldatu dira\nM. Aranburu - 2017(e)ko abenduaren 6a, asteazkena - 06:11etan eguneratua\nBeasaingo Loinatz futbol zelaiko belarra aldatu zuten dela hilabete batzuk.\nbeasain- Beasaingo Udal Gobernuak, joan den urtean bezala, udal talde guztien ekarpenekin osatutako aurrekontu proposamen bateratua aurkeztu berri du joan den asteko Osoko Bilkuran, eta horrela, aurrera atera dira datorren urteko aurrekontuak. Aurten ere, oposizioko taldeen ekarpen eta proposamenak jaso eta aztertu ditu gobernuak 2018ko aurrekontu proiektuan txertatzeko eta gobernuak landutako hasierako proposamena osatu eta aberasteko asmoarekin, beti ere, alderdien arteko lankidetza susta-tzeko asmoarekin.\nUdal Gobernuak hasieratik azaldu du “ekarpenak jaso eta elkarlanean aritzeko borondatea”. Hori horrela izanik, oposizioak iaz proposatutako egitasmo guztiak jada gauzatuak edota martxan jarriak ditu. Horietako zenbaitek, alderdi guztien arteko elkarlanaren bidez komunean landuak eta abian jarriak izan dira. Beasaingo udal gobernuak bi adibide jarri ditu elkarlan horren erakusle eta adierazle moduan. Batetik, Dolarea parkea nola berregokitu erabakitzeko parte-hartze prozesua martxan jar-tzea izan da eta bestetik, Loinatz futbol zelaiaren belar aldaketa.\nOposizioko taldeen aldetik, Alderdi Sozialistak bere garaian proposatu eta gauzatu diren egitasmo aipagarrienak honakoak izan dira: Agipase guraso eta familiei zuzendutako aholkularitza zerbi-tzuaren ezarpena, Barandiaran parkeko altzarien berrikuntza, Ezkierdi jolas parkeko altzarien berritzea edota Murumendi ikastetxeko hobekuntza lanak dira horietako batzuk.\nBestalde, EH Bildu alderdiak aurkeztutakoen artean hauek bete dira: Usurbe antzokia irisgarritasun baldintzetara egokitzeko azterketa burutzea, Olaran eraikina zertan bihurtuko den erabakitzeko prozesua abian jartzea, Udalarekin hitzarmena duten elkarteei diru-laguntza %5 igotzea edota kiroldegian rokodromoa berritzeko inbertsioa egitea.\nOro har, horiek izan dira oposizioak aurkeztuak eta gauzatu diren edo gauzatzeko bidean dauden proiektu nagusienak. Borondate horrekin jarraituz, udal gobernuaren asmoa da 2018rako aurrekontuekin berdin jokatzea, eta horiek onartu ostean, aurrerantzean ere elkarlanean aritzea espero dute Beasaingo Udal Gobernutik.


Txertatu Merkatuan proiektua: eskualdeko 16-29 urte bitarteko langabe gazteei laneratzen laguntzeko - Berriak - UrolaKosta agentzia\nTxertatu Merkatuan proiektua: eskualdeko 16-29 urte bitarteko langabe gazteei laneratzen laguntzeko\nIzena emateko epea uztailaren 22ra arte.\nGaur, uztailak 8, TXERTATU MERKATUAn proiektuaren lehen deialdia aurkeztu dute Urola Kostako Udal Elkarteak eta eskualdeko udalek. Aurkezpenean izan dira Aiako, Getariako, Orioko eta Zumaiako alkateak, Zarauzko alkateordea eta Udal Elkarteko lehendakaria.\nUrola Kostako Udal Elkarteak Txertatu Merkatuan proiektuaren lehen deialdia egin du. Proiektu horrek laneratzen eta gizarteratzen laguntzeko aukera eskainiko die gazte langabeei.\nTxertatu Merkatuan proiektua Euskal Autonomia Erkidegoko 2014-2020ko Gazte Enplegurako Programa Operatiboan kokatzen da eta Europako Gizarte Funtsak finantzatzen du % 91.89an, Garapen elkartearen eta eskualde-garapeneko 19 agentziaren parte-hartzearekin eta Eusko Jaurlaritzaren lankidetzarekin. Gure eskualdean Urola Kostako Udal Elkarteak bideratu eta kudeatuko du programa.\nHartzaileak: Aia, Getaria, Orio, Zarautz eta Zumaiako 16-29 urte bitarteko gazte langabeak:\nOinarrizko hezkuntza, DBH edo Erdi Mailako Lanbide Heziketa (FPI) dutenak edo, unibertsitateko ikasketak bertan behera utzi dituztenak.\nBeste prestakuntzarik jasotzen ari ez direnak.\nEzinbestekoa: Gazte Bermearen Sistema Nazionalean inskribatuta egotea. Partehartzaileek aukera izango dute, Udal Elkartearen laguntzarekin, programan izena ematen dutenean sistema horretan inskribatzeko.\nHelburua: Gaitasun sozioprofesionalak lantzea eta marketing digitalean prestakuntza jaso eta proiektuak lantzea, horren guztiaren bidez laneratzeko aukerak hobetzeko. Ikuspegi praktikoa duen prestakuntza da, partehartzaileak motibatu eta trebetasunak eta tresnak eskuratzeko, honako hauek lortzeko:\nPortaera, jarrera eta bizimodu aldaketak eragin, ikasteko eta gizarteratzeko gaitasun eta jarrerak berreraiki ditzaten.\nMotibazioa bilatu eta autoestimua handitu, beste era bateko metodologien bidez, betiko eskolen metodologia alde batera utziz.\nOndoren, prestakuntza prozesuetan edo lan zirkuitu normalizatuetan parte hartu edo txertatu.\nZailtasunei aurre egin eta enpleguarekin lotura duen prestakuntzara hurbildu, horren bidez laneratzea lortzeko.\nFaseak, iraupena eta epeak\nEgokitu: Gaitasun sozioprofesionalak landu taldean eta banan-banan. Fase honetan partehartzaile bakoitzaren gaitasun pertsonalak identifikatuko ditugu, banan-banan (teknika berritzaileak erabiliko dira: YouRock, elkarrizketak…) nahiz taldean (talde-lanaren bidez hainbat gaitasun garatzeko).\nTrebatu: Marketing digitalean prestakuntza eta proiektuak garatzeko aukera, irabazi asmorik gabeko eta gizarte intereseko erakunde eta proiektuetan. Helburua da “eginez ikastea” eta, horren bidez, gaur egun lan merkatuak baloratzen dituen gaitasunak indartzea eta lantzea. Horrez gain, partehartzaileek orientazio eta prestakuntza soziolaboraleko prozesuetan parte hartuko dute, beren motibazioa eta trebetasunak indartzeko, eta lana bilatzeko gaur egungo teknikak ezagutu eta landuko dituzte. Taldeko prestakuntza eta banan-banako tutoretza.\nIraupena eta epeak\nIrailaren 26tik 2017ko otsailaren 10era\nGoizetan, 9:30etik 13:30era, astelehenetik ostiralera\nIzena emateko epea amaituko da uztailaren 22an. Izena ematen duten pertsonekin hautaketa prozesu bat egingo da iraila hasieran (CVak baloratu eta elkarrizketak egingo dira).\nIzena emateko edo argibideak jasotzeko:\nUrola Kostako Udal Elkartea, Enplegu Zerbitzuak


Sasoiko gastronomia – Egutegi Gastronomikoa\nEEuskal gastronomia, hain zuzen, eskualde honetako tradizio gastronomikoen eta sukaldaritza-errezeten multzoa da. Sasoiko gastronomia izatea, etxeko sukaldaritza tradizionalean oinarritutakoa, da bere ezaugarri nagusia. Aukera zabalekoa da, era askotako osagaiez egindakoa. Osagai batzuk Kantauri itsasokoak dira (arrainak eta itsaskiak) eta beste batzuk barnealdekoak (barazkiak, ortuariak, laboreak, arrainak, etab.).\nEuskal sukaldaritzako osagaiak ugariak eta era askotakoak dira, Kantauri itsasoak berez duen arrain-aukera zabalari eta mendietako larreen ugaritasunari esker, egiten duen euri ugariak mesede egiten baitie, eta ondorioz, kalitatezko abeltzaintza dago. Barnealdeko klima epelak mesede egiten dio ortuarien laborantzari. Eta horrek guztiak dakar euskal jaki tipiko bakoitza era askotakoa eta ugaria izatea.\nBaina bada gure gastronomiaren ezaugarri berezi bat: zehazki, sasoian sasoiko eta kalitate handiko produktuen erabilera.\nKalitatezko produktua da kontsumitzaileok Euskadin bilatzen duguna. Kalitatezko elikagaien ekoizpenak zein kontsumoak euskarria dute azoka tradizionaletan, baina baita denda espezializatu eta merkataritza-gune handietan ere.\nEusko Label ziurtagiriak, Kalitatezko K hizkiarekin ezaguna denak, Euskal Autonomia Erkidegoan ekoitzi, eraldatu edo landutako nekazaritzako elikagai-produktuak nabarmentzen ditu, eta horien kalitateak, espezifikotasunak edo berezitasunak batez besteko orokorra gainditzen du.\nZiurtagiri horren azpian hainbat eratako produktuak aurkituko ditugu:\nIdiazabal gazta sor-markaduna\nGernikako piper sor-markadunak\nEuskal behi-haragi sor-markaduna\nEuskal esneko arkumea (Latxa eta Karrantzakoa)\nEuskal baserriko oilaskoak\nBabak eta zerbaren orri-mamiak\nArabako Errioxako ardo sor-markadunak\nArabako eta Bizkaiko txakolin sor-markaduna\nGastronomia eta bioaniztasuna\nElikagai baten kalitateak ez die eragiten soilik bere dastamen-dohainei; areago doa, eta ingurumenaren errespetua eta ekoizleei egin beharreko bidezko ordainketa ere aintzat hartzen ditu.\nGarrantzitsua da nekazaritza tradizionalak eta iraunkorrak errespetatzea, horiek baitira nekazaritza-bioaniztasuna, baliabideak eta aniztasun kulturala betidanik babestu dituztenak.\nSasoian sasoiko eta bertako abeltzaintza-arraza eta barazki-aukera handietatik lortutako gastronomia-produktuak kontsumitzeak gure kultura sustatzen laguntzen du, eta basa-bioaniztasunari, ekosistemei eta nekazaritza zein abeltzaintza tradizionalari eusten eta horiek kontserbatzen laguntzen du.\nArdi Latxa, Gernikako piperrak edo bestelako euskal produktuak desagertzen hasita daude, atzerriko produktuak iritsi direlako, eta sasoiz kanpo ere horiek geroz eta gehiago kontsumitzen direlako.\nGure elikagai-kontsumoa oso ezaugarri garrantzitsua da ingurumenean eragindako inpaktuari dagokionez, eta gure osasunari ere eragiten dio. Funtsezkoa da gure dieta kontrolatzea, elikatze-katea aintzat hartuta eta gure produktuei ahalik eta etekin handiena aterata.\nDieta iraunkorrak, hain justu, ingurumen-inpaktu txikia duten dietak dira; elikadura- eta nutrizio-segurtasunari mesede egiten diote, eta baita oraingo zein etorkizuneko belaunaldien bizimodu osasuntsuari ere.\nHona hemen dieta iraunkorra egiteko zenbait jarraibide\n1SASOIKO PRODUKTUAK KONTSUMITU -\nUrtaroak, izenak adierazten duen moduan, urteko aroei egiten die erreferentzia, eta adierazten du modu naturalean eta euren ziklo biologikoak bultzatuta, urteko uneren batean kontsumo-puntu egokian dauden produktuak direla. Alegia, denbora-tarte jakin batean baino ez daudela eskuragarri. Hala, elikagai jakin batzuk urtaro zehatz batekoak dira, eta une zehatz horretan izango dituzte ezaugarri organoleptiko gorenak: besteak beste, dastamenari, usainari eta itxurari dagokienez. Ekonomikoki ere moduan izango dira, eskaintza handiagoa izango delako. Garrantzitsua da produktuen garaia ezagutzea, ahalik eta onura handiena ateratzeko. Sasoiko produktuek zerikusia dute hurbileko produktuekin.\n2HURBILEKO PRODUKTUAK KONTSUMITU -\nEkoizlearen eta kontsumitzailearen artean nahiko distantzia txikia egonda ekoizten diren produktuak dira. Kontsumo hau iraunkorragoa da, bai ingurumenari dagokionez, bai ekonomikoki. Inguruko jendearen ekonomia indartzen lagunduko du: eskualdekoa, probintziakoa… Horregatik, hurbiltasunak lotura hertsia dauka urtaroarekin: produktuak umotze-puntu onenean egongo dira, freskoagoak eta gozoagoak izango dira, eta prezioa moduan egongo da; izan ere, produktua zenbat eta hurbilagokoa izan, orduan eta bitarteko gutxiago beharko ditu merkatura iristeko.\n3ARRANTZA IRAUNKORRA KONTSUMITU -\nEspezie-populazioaren bideragarritasuna arriskuan jarri gabe eta ekosistema barneko beste espezieengan inpaktu negatiboa eragin gabe denbora mugagabean egin daitekeen arrantza litzateke.\n4PRODUKTU EKOLOGIKOAK KONTSUMITU -\nProduktu kimikoak erabili gabe lortutako produktu naturalak dira. Osasungarriak. Ez dute gehigarri sintetikorik, eta ezta pestizidarik ere. Ingurumenarekin iraunkorrak dira. Animalien ongizatearekin eta naturarekin errespetuz jokatzen dute. Eta, gainera, gozoagoak dira!\n5ELIKAGAIAK BIRZIKLATU -\nZabor ekologikoan, elikagai, hosto, izaki bizidun, iraizkin eta pareko hondakin naturaletatik dator birziklatu beharreko materia. Hondar horiek deskonposatze-prozesu natural bat izaten dute; horregatik, berehala desagertu, eta bizi-zikloan sartzen dira berriro ere. Lurraren bitartez Naturatik lortutako elikagaiak, gure bidez, kultura bihurtzen dira, eta ondoren, berriro itzultzen dira Naturara.\nBalio horiek pertsonei, eta bereziki haurrei txertatzeak asko lagunduko die produktuen kalitatea aintzat hartzen ikasten, ekoizpenak dakarren balioa eta ahalegina ezagutzen eta era askotako elikadura edukitzen; izan ere, jakingo dute zer-nolako elikagai-sorta zabala duten eskura eta elikagai horiek zer unetan dauden onenean.\nJaten duguna gara, eta sasoiko produktuekin, produktu freskoak ditugu eskura, kontsumitzeko unerik onenean; eta hala, elikaduraz gozatu ahal izango dugu.


Zure online dibortzio legea sendoa Suitza - Alemaniako abokatu konektatuta. Handiena lege-ataria.\nArazorik ez, laudorio bakarrik zure Zerbitzua. Dokumentuak onartu ziren, epailearen arabera edozein gabe kexak. Dut, eskerrik asko dibortzio edo bereiziDelako gure dokumentuak onartu dira auzitegi batek, baina, oraindik ere, erraza da ulertzen, ezin dugu prozesua errazteko pixka bat. Sortu dugu zure datu pertsonalak eta profil dokumentuak eta horiek entregatu behar duzu online. Beraz, badakizu hori ordaindu ahal izango dituzu zure dokumentuak arrisku-free, eta kantxan. Hasten zara zure dibortzio edo banantze gaur eta hasteko zure bizitza berria. Gure-hartzailea Zerbitzua bermatzen duzu dokumentu osoa, eta horrek betetzen azken lege eta horiek bakarrik sinatu behar du. Gure Suitzako online dibortzio Agentziaren egiten dibortzio prozesu erraza, baina, halaber, fidagarria da. Bat Dibortzio izan daiteke, traumatikoa eta oso garestia. Betiere, ahalik eta saiatu behar duzu, dibortzio bat lortzeko azkarrena, merkeena eta errazena modu.\nBada, bi ezkontideak edo bizitza bazkide dira hitzarmen buruz dibortzio eta zure dirua eta denbora alferrikako abokatua-tasak eta abokatua-tasak alferrik nahi izango harremanetan jartzeko, horretarako modurik onena da.\nGutxieneko gastua denbora eta dirua dibortzio bat jasoko duzu, dokumentuak modurik azkarrena. pertsonala dibortzio sortu aplikazio ezkontza eta bizitza bazkide dira, baimendutako Suitzan guztiak cantons epailearen. Nahi dugu, gure bezeroei eskaintzen estres - free dibortzio eta banantze prozesua.\nDugu hau betetzeko gure laguntza mugagabea, gure adituek, eta horrek arte arrakasta amaitzean, dibortzio edo banantze arabera telefono eta, gainera, E-Mail ahal izango dira erreklamatu.\nGure Zerbitzua ere barne hartzen mugagabea Aldaketak forma bidez, arrakasta amaitzean. Liburu gurekin esan nahi du, ehuneko ehun bat arrakasta bermatzeko gertaera dibortzio edo banantze. Gehien bat pain-free eta uncomplicated dibortzio edo banantze, dibortzio paperak. Nahi duten pertsona dibortzio edo bereizi, utzi nahi iragana atzean eta amaitu ahal izango da. Gure online Zerbitzua, gaur egun nabarmen errazagoa eta gehiago kostu-eraginkorra.\nHonekin esperientzia luzea dugu orain buelta aldea eta baimendu hau eraginkorra online Zerbitzua. Inork ez du nahi sartu, Egoera bat, dibortzio edo bereizita. Baina pertsonak dira, zehazki, Egoera honetan, bila aukerak, dibortzio edo banantze dira fidagarriak tira ahal.\nBatera dibortzio paperak, ez dugu aukera hori eskaintzen, eta bat izan zen gehien fidagarria Suitzako enpresa baten exekuzioa dibortzio edo banantze.\nDibortzioa edo banantzea barne garrantzitsu asko eta konplexua galderak.\nHau dauka, arrisku akatsak egin eta egin okerreko erabakiak. Ikusita gainetik, mesedez, gurekin harremanetan jarri besterik gabe-emanak dokumentuak erraz-ulertu testu gabe, alferrikako eta konplexua teknikoak hitzak. Joan nahi baduzu bat berrabiarazi, edo, besterik gabe, beren aparteko modu, dibortzio paperak da behar duzun guztia. Eramango dugu, dibortzio edo banantze haiekin erraz eta gabe luzez zain. Bete galdetegi eta moderno eta kostu-eraginkorra dibortzio gaur egun.\nZerga itzultzea calculator - zenbat nire itzultzea da\nNy Mpampanoa Lalàna Ao Amin'ny-Ny Lalàna Nicole Malalaka (Free Götz Mpisolovava) Moers Mpisolovava


Laudio Ikastola | Aldizkaria\nIKASTOLA 215 > ikastolak > Laudio Ikastola\nKultura Ondarea saria jasota\nIrlandan izan dira Batxilergoko sei ikasle\nBatxi 1.goko sei ikaslek Arrate, Ane, Irantzu, Maider, Olatz eta Zaloak Eusko Jaurlaritzako Hezkuntza, Hizkuntza Politika eta Kultura Sailak abiatutako Kultura Ondarea Sarian parte hartu, eta saria jaso dute.\nSariari esker, eta Paddy Woodworth-en eskutik, Irlandako hainbat leku, pertsona eta kultura ezagutzeko aukera izan dute, eta esperientzia ezin hobea izan dela azpimarratu. Bideoa eramangarria eta originala izatea nahi izan dute, zailtasun ugariri aurre eginez, eta argi dute kulturaren bitartez herriko jakindurian, ohituretan eta tradizioetan murgildu direla, baita asko ikasi ere. Lan asko egin dutela aitortu digute, baina momentu barregarri ugari ere izan dituztela. Hori bai dela ikasteko bidea!\nJon Muñoz irakasleak lehiaketan parte hartzeko aukera eman zien, eta lehiaketako irizpideak irakurrita, Orozkoko garrafei buruz bideoa egitea erabaki zuten. Liburu bat izan dute abiapuntu, eta hainbat elkarrizketa egin dituzte.\n“Lehiaketan parte hartzeko aukerak gugandik gertuko, eta batzuetan ezezaguna izan daitekeen, kultur ondare bat ezagutzeko aukera paregabea eskaini digu lehiaketan parte hartzeak. Gure kasuan, Orozkoko garrafen berri izan dugu, eta sakondu. Egia esan behar badugu, hasiera batean ez genekien ongi zeren inguruko lana egin, taldekide batek Orozkoko garrafen gaia mahai gainean jarri zuen arte. Gaia erakargarria iruditu zitzaigun, eta argi geneukan bideoa originala izan behar zuela. Aldi berean, saritua izatea esperientzia izugarria izan da guretzat, asko disfrutatu dugu, herri inguruko gauza asko ikasi ditugu, leku zoragarriak ikusi ere, eta ingelesa praktikatzeko aukera ezin hobea izan da. Askorentzat Irlanda herrialde ezezaguna zen, eta leku eta kultura ederra ezagutzeko aukeratzat ikusten dugu, gainera gidari lanetan pertsona hurbil eta atsegina eduki dugu, Paddy. Momentu orotan gure galderak erantzuteko prest egon dena eta, behar izatekotan, gauzak behin eta berriro errepikatu dizkiguna, ingeles ulergarri batean. Bidaia oso interesgarria izateaz aparte, jende atsegin handikoa aurkitu dugu bertan, kontutan edukita aurretik beste eskoletako jendea ez genuela ezagutzen, eta elkarren artean ondo moldatu garela” kontatu digute.\nHau da Aiaraldea aldizkarian argitaratutako elkarrizketa:\nLaudio Ikastolako Batxilergoko 1. mailako hainbat ikaslek Eusko Jaurlaritzako Hezkuntza, Hizkuntza Politika eta Kultura Sailak aurten lehenbiziko aldiz abiatu duen Kultura Ondarea Sarian parte hartu du. Aurkeztu dituzten bost bideoetatik “Orozkoko garrafak” lanak saria eskuratu du eta Ikasturte honen amaieran Irlandara joango dira bidaian Arrate Arana, Maider Renes, Ane Garcia, Olatz Torrecilla, Irantzu Azkunaga eta Zaloa Garai, bideoaren egileak.\nLehiaketa honen bidez gazteen artean herriko kultur ondarea azpimarratu nahi izan da, horretarako ikasleek kultur ondare baten inguruko bideoa eginez. Laudio Ikastolako bost talde hasi ziren lanean otsaila aldera gaiak aukeratzen, informazioa bilatzen, elkarrizketak egiteko pertsonak aukeratzen eta bideoaren diseinu garatzen. Beren esfortzuen emaitza maiatzean aurkeztu zuten eta ekaina hasieran jakin dute aurkeztutako lan bat saritua izan dela.\nIrabazle suertatutako neska hauek ekainaren 23-tik 30era Irlandan egongo dira, Paddy Woodworth-en eskutik herrialde horren kultura-historia ezagutzen eta ingelesa praktikatzen.\nBeraiekin izan gara aurkeztutako lana gertutik ezagutzeko:\nZeintzuk irizpide erabili dituzue gaia aukeratzeko? Zergatik aukeratu duzue gaia?\nJon Muñozek, lehiaketa honetan parte hartzeko aukera eman zigun. Lehiaketako irizpideak irakurri eta gero, gure inguruko kultura ondareari buruz lana egitea erabaki genuen, ideia ona zelakoan. Momentu horretan, gure taldeko kide batek Orozkoko garrafei buruz lana egitea aipatu zuen, tradizio hori jarraitzen dituzten hainbat ezagun baitzituelako. Hortaz aparte, pertsona honek gaiari buruzko liburua gordeta zeukan eta hau aurkitzerakoan martxan hasi ginen.\nNolakoa izan zen bideoaren diseinua eta prozesua? Prozesu konplexua izan da?\nHasiera batetik, oso argi geneukan bideoa eramangarria eta originala egin nahi genuela , eta horregatik gure irudimena piztu genuen. Ideiak imajinatzeko orduan ez genituen zailtasunak izan, taldeko bakoitza ideia mordoa eman genituelako.\nZer moduz moldatu zarete teknikoki proiektua garatzeko?\nLehen unetik arazoak izan genituen eta bat baino gehiagotan lana ez aurkeztea pentsatu genuen. Mota askotako arazok izan ditugu: Elkarrizketak egiterako orduan, ``making of´´ a egiterako orduan, elkarrizketatuekin kontaktuan jartzeko orduan… Baina azkenean, pilak jarri genituen eta lana aurrera atera genuen.\nZein izan da lanaren parterik zailena?\nHainbat momentutan zailtasunak izan ditugu. Horietako bat, lanaren elkarrizketak grabatzeko momentuan taldeko partaide guztiak egunean bat etortzeko aukera izan ez genuelako . Hortaz aparte, bideo osoa muntatzeko arazoak ere izan ditugu, bideo solte asko genituelako eta ez genekielako nola lotu era koordinatu batean.\nBideoa amaitzerakoan ze sentsazio eduki zenuten?\nEgia esanda, bideoa amaitzerakoan sentsazio oso on bat genuen eta harro sentitzen ginen egindako lanarekin. Hala ere, bideo apur bat motz gelditu zela pentsatu genuen eta horrek puntuazioa jaitsiko zigulakoan geunden.\nIkusi dituzue gainerako partaideen proiektuak? Zeintzuk izan dira besteen proiektuetatik deigarriak iruditu zaizkizuen ideiak?\nHainbat bideo ikusi genituen eta benetan bideo bakar bat deigarria edo originala iruditu zitzaigun, besteen artean nabarmenena zelako; guztiak ez bezala, elkarrizketen bidez istorio bat kontatzen baitutelako.\nKultur ondarearen inguruan duzuen iritzia zein da?\nGure ustez, kulturari buruzko jakintza izatea garrantzitsua dela uste dugu, kulturaren bitartez jakinduria, tradizioak, ohiturak… bereganatzen baititugulako.\nNola izan duzue Kultura Ondarea Sariaren berri?\nSaria jakinarazi ziguten egunean, gutariko bakar bat baino ez zegoen ikastolan. Beraz, hasiera batean, pertsona horri gure historiako irakaslea, hau da, Jon Muñoz ,sariaren berria eman zion. Ondoren, ikasle hau WhatsApp-aren bitartez taldeko beste partaide guztiei mezua helarazi zigun. Hori dela eta, beste guztiak segidan Laudio Ikastolara joan ginen datu pertsonalak eta beste informazio zehatz batzuk emateaz aparte, gure poztasuna taldeko kideekin eta irakasleekin ospatzeko.\nIrabazle izan ez bazenute, lehiaketan parte hartu izanak pena merezi izan zuela uste duzue?\nBai, esperientzia polita izan da eta momentu barregarri asko izan ditugu bideoaren grabaketa eta prestakuntza egiterakoan. Edonori gomendatzen diogu lehiaketa honetan parte hartzea, kultura ondarean barneratzeko.


Hibaika omentzea erabaki du udalbatzak, aho batez : Oarsoaldeko Hitza\nMadalenetan Hibaika omentzea erabaki du udalbatzak, aho batez\nLehenengo plenoan udalaren ordezkariak eta antolaketa zehaztu dituzte\nAtzoko ezohiko plenoa izan zen agintaldia lehena\nAgintaldiko lehenengo plenoa egin zuen Errenteriako Udalbatzak atzo arratsaldean. Bertan, udalaren antolaketa berria zehazteaz gain, madalenetan zeintzuk omenduko dituzten erabaki zuten aho batez zinegotziek. Hibaika Arraun Elkartea izango da aurten aitortza jasoko dutenak. Hasierako testuari PSE-EEk ekarpena egin zion, eta honela geratu da testua: “Hibaika Arraun Elkarteari aitortza egiten diogu, bere ibilbideagatik, ekarpenagatik, kirol baloreen hedapenagatik eta errotze sozialagatik, baita kirol ibilbideagatik ere”. Ezohiko udal plenoan Alkatetzaren lau proposamen jorratu zituzten. Pasa den agintaldian bezala, plenoak hileko azken asteartean, 18:30ean, izatea adostu zuten EH Bilduk, Irabaziz-ek eta EAJk —PSE-EE abstenitu egin zen—. Bigarren puntuan, berriz, izaera iraunkorreko batzordeak sortu zituzten. Honakoak izango dira: Alkatetza eta Garapen Sozioekonomikoa eta Merkataritza; Presidentzia eta Barne Erregimena; Kirolak, Hezkuntza eta Gazteria; Euskara; Hirigintza eta Hiri Mantenua; Udaltzaingoa, Trafikoa eta Garraioak; Ogasuna; Berdintasuna; Kultura; Gizarte Zerbitzuak; eta Ingurumena izango dira sailak, eta era berean, Informazioaren Gizartea eta Komunikazioa saila ere sortu dute.\nOrgano kolegiatuetako ordezkariak\nUdal Patronatuetako ordezkariak zeintzuk izango diren ere hautatu zituzten, EH Bildu eta Irabaziz-en aldeko botoekin, eta gainontzeko bi taldeen abstentzioarekin. Horrela, Jesusen Bihotza zaharren egoitzan Irabaziz-eko Nagore Basurto izango da ordezkaria, Kirol Patronatuan EH Bilduko Jon Txasko eta Errenteria Musikalen bere koaliziokide Garazi Lopez de Etxezarreta. Erakunde kolegiatuetan udalaren ordezkariak zeintzuk izango diren ere zehaztu zuten atzo. Honakoak dira izango dira ordezkari titularrak:\nSan Marko: Bernar Lemos (EH Bildu) eta Jose Cruz Legorburu (Irabaziz).\nErrenteriako Zentral Hidroelektrikoa SA: Jon Txasko eta Julen Mendoza (EH Bildu).\nOarsoaldea Garapen Agentzia: Julen Mendoza (EH Bildu).\nAñarbeko Mankomunitatea: Bernar Lemos (EH Bildu) eta Mikel Rodriguez (Irabaziz).\nEresbil: Julen Mendoza (EH Bildu) eta Ion Collar (Irabaziz).\nBehemendi: Jose Cruz Legorburu (Irabaziz).\nAiako Harria: Jose Cruz Legorburu (Irabaziz).\nGurutze Gorria: Nagore Basurto (Irabaziz).\nGipuzkoako Lurralde Garraio Agintaritza: Jon Txasko.\nAurrekontuari dagokion beste puntu bat ere aztertu zuten. Horrela, alkatearen kabinete buruaren lanpostua deuseztatzea erabaki zuten, eta udal ordezkariek jaso dezaketen gehienezko soldatak ere jaitsi zituzten. Gobernu ardura duten zinegotziek langile publikoen 25 mailatik 24ra jaitsi dira. Gobernu ardurarik ez dutenek 20. mailan geratuko dira. Gehienez, 48.000 eta 42.000 euro pasatxo jaso ditzakete, hurrenez hurren. Zinegotzi guztiek aho batez erabaki zuten.


Itziar Alkorta, EHUko Uda Ikastaroen zuzendaria: “Ikasleen profila aberastu da” – Gazteon KZ\nItziar Alkorta EHUko Uda Ikastaroen zuzendaria da. EHUko Zuzenbide Zibileko irakasle titularra ere bada. Biomedikuntzan pertsonek dituzten eskubideak dira haren ikerketa-esparrua.\nAurten, EHUko udako ikastaroen 40. urteurrena beteko da. Nola sentitzen zara zuzendari akademiko gisa erronka horri heltzean, lanpostu horretan bi urte eman ondoren?\nAzken bi urteak ez dira nolanahikoak izan. Osasun krisia dela-eta egokitzapen ahalegin handia egin behar izan da Uda Ikastaroak eskaintzeko, baina uste dut merezi izan duela egindako ahalegin handi horrek. Ez kutsatzeko neurriek funtzionatu dute, ez dugu intzidentziarik izan, eta, bestalde, ikastaroak etxetik jarraitzeko aukera egon da. Ikasleen heren batek kanpotik egin ditu ikastaroak. Edonola ere, aurten, Uda Ikastaroen betiko giroa berreskuratu dugula esan daiteke. Ikasleekin eta adituekin kontaktu zuzena izan dugu; gertuko hartu-eman hori oso garrantzitsua da guretzat.\nEdizio honen helburua 13.000 parte-hartzaile lortzea da. Zein da izena ematen duten ikasleen profilik ohikoena?\nKopuru hori da Uda Ikastaroek inoiz izan duten altuena. Aurten, kopuru horretara heltzen bagara, benetako lorpena izango da. Ikusiko dugu. Hala ere, oraingoz matrikulak ongi doaz, izan ere, aforo mugapenak erraz gainditu ahal izan ditugu online eskaintzari esker.\nNola ikusten duzu gaur egungo unibertsitate-ikasleen belaunaldia?\nBelaunaldi berezia izango da. Denok ditugu oso beharrezkoak giza harremanak, baina gazteek beren garapenerako ezinbestekoa dute hartu-emana. Teknologiak asko lagundu du harreman horiek beste modu batean bideratzen, baina, aldi berean, morrontzak ere inposatu dizkie…. Nik uste kolpetik heldutasun maila handia lortu duen belaunaldia izango dela, lehen jakintzat ematen genituen bizitzaren alderdi asko beste begi batzuekin ikusteko eta baloratzeko gai izango direlako.\nAurten, COVID-19aren pandemia hartuko da erreferentziatzat, berrikastea planteatzeko, Berrikas dezagun leloarekin. Zertan datza?\nLehen esan dudanaren haritik, ikaskuntza sakona horrelako krisi edo egoera gogorretan egiten da. COVIDak agerian utzi du gure gizarte-egiturak ez direla uste genuen bezain iraunkorrak, gauza asko birpentsatu beharra dagoela, erabaki asko hartu behar ditugula etorkizun hurbilean aurrera egin ahal izateko. Uda Ikastaroen zeregina beti izan da munduan gertatzen denari adi egotea eta ideia berrien eztabaidan parte hartzea. Horretarako gaude. Krisi honetatik ikasita eta sendotuta ateratzeari egiten dio aipamena gure aurtengo leloak.\nIaz, EHUk bere ikastaroei eutsi zien pandemiak sortutako egoerara egokituz, ikastaroak nazioartera zabaldu ziren, Latinoamerikako eta Asiako inskripzioekin. Zein da iazko balantzea?\nEzusteko atsegina izan zen. Ikastaro guztiak jarri genituen online, eta halako batean konturatu ginen kanpotik jende asko matrikulatzen zitzaigula, Hego Amerikakoak gehienak, baina ez bakarrik, baita Europako beste herrialde batzuetakoak eta Asiakoak ere. Esate baterako, ordutegi aldaketa dela-eta kanpotik konektatzeak duen zailtasuna gainditu dugu zenbait saio ordutegi egokituetan eta beste zenbait modu asinkronoan eskainiz. Parte hartzeko sistema berriak jarri ditugu martxan, plataformak eskaintzen dituen tresna birtualen bitartez… Pozik gaude, bestalde, ikasleen profila asko aberastu delako. Eta beste ikasleengandik ere asko ikasi ahal da; haien galderak eta iritziak oso aberasgarriak dira.\n23 ikastaro online egin dira oso-osorik. Formulak iraungo duela uste al duzu?\nIkastaro eta kongresu batzuk online soilik eskaini ditugu, nazioarteko partaidetza handia dutenak bereziki. Online modalitatean asko hobetu dugu aurten, eta ikasleen balorazioa positiboa izaten ari da. Hala ere, proba gehiago egin behar dugu, ongi ulertuz zein jarduera eskain daitekeen online edukirik galdu gabe, eta zer ezin daitekeen online eskaini.\nAurten parte hartuko dutenen artean zein hizlari nabarmenduko zenuke?\nNazioarteko hizlari asko izan dugu, Molac diputatua esate baterako, hizkuntzaren legea egin duena; Sami Nair, emigrazioan aditua; Katy Arevalo eta Carlos Duarte, klima aldaketaren alorrean saritutako zientzialariak. Baita agintariak ere: Claudine Fuso, Europar Batzordekoa; Stanislas Adam, Europako Justizia Auzitegikoa… Adituetan aipa daitezke, erakusgarri gisara, Daniel Innenarity, Jorge Urdanoz, Pablo Simon, Karmele Llano, Javier Zaragoza, Elvira Tejada, eta beste hainbeste… Euskal kulturari dagokionez, Teresa del Valle eta Karmele Jaioren obrak aztertu ditugu. Oraindik ere 60 saio geratzen zaizkigunez, irailaren amaierara arte beste aditu interesgarri askoren zain gaude.\nUdako ikastaroen ezaugarri esanguratsuenetako bat gaurkotasunarekin bat etortzea da. Zein ikastaro proposatuko zenuke datorren urterako?\nNik uste, datorren urtean jasoko ditugun proposamenen artean asko iraunkortasunari buruzkoak izango direla. Mundu mailako urgentzia da, eta gaiari heldu behar diogu, hiritarrek eta adituek, ez du agintarien ardura bakarrik izan behar.\n← Logroño, ardoen lurra eta tradizioa\nApp-ak, harremanak izateko oso eraginkorrak →